title: Vannevar Bush

text: Bushin perhe asui aluksi Belmontissa, Massachusettsissa. Bushit viettivät kuitenkin paljon aikaa muualla, ja heidän suosikkipaikkansa oli Phoeben suuri perintömökki South Dennisissä, Cape Codissa. Mökki oli kahdeksanhuoneinen ja sijaitsi yhdeksän hehtaarin tontilla. Kiinteistöön kuului lisäksi vierasmaja, venevaja ja kahden auton autotalli. Bushit muuttivat Washingtoniin tammikuussa 1939, kun Vannevar Bush oli saanut sieltä töitä. He muuttivat Washingtonissa kerran, kun Bush osti syyskuussa 1941 talon kaupungin hienostoalueelta. He olivat antaneet Massachusettsin asunnon vuokralle ja olivat hankkineet maatilan Jaffreystä, New Hampshiresta. Phoeben isä asui välillä maatilalla, ja Bush kasvatti siellä kalkkunoita. Maatilaan kuului yli 120 hehtaaria maata, josta pääosa oli metsää ja noin 25 hehtaaria viljeltynä tai laidunmaana. Lisäksi Vannevar omisti Jaffreystä naapurinsa kanssa sahan. Bush ei ehtinyt sota-aikana kovin usein vierailla maatilallaan mutta haaveili toimivansa sivutoimisena maanviljelijänä. Kun Bush jäi eläkkeelle vuonna 1955, hän myi Washingtonin talon ja rakennutti Belmontiin uuden.


title: Vannevar Bush

text: Phoebe Bush kärsi monta vuotta verenpainetaudista. Heinäkuussa 1969 hän sai sydäninfarktin, josta ei koskaan toipunut, ja kuoli 24. heinäkuuta. Vaimon kuoleman jälkeen myös Vannevar Bushin terveydentila alkoi heiketä. Hän menetti myös osittain elämänhalunsa ja saattoi viettää jopa koko päivän vuoteessa. Viimeisinä vuosina Bushista huolehti ympäri vuorokauden taloudenhoitaja ja ryhmä sairaanhoitajia.


title: Vannevar Bush

text: Vannevar Bush kuoli 84-vuotiaana 28. heinäkuuta 1974. Vuotta aikaisemmin hän oli kärsinyt aivoverenkiertohäiriöstä, joka oli heikentänyt hänen terveyttään.


title: Vannevar Bush

text: Vuonna 1979 Bushista elämäkerran kirjoittaneen Jerome Wiesnerin mukaan Bush on vaikuttanut Yhdysvaltain tieteen ja teknologian kehitykseen enemmän kuin kukaan muu. Hän organisoi ja johti toisen maailmansodan aikana historian suurinta tutkimusohjelmaa. Häntä pidetään myös Yhdysvaltain poliittisesti vahvimpana keksijänä Benjamin Franklinin jälkeen. Collier's-lehti kutsui Bushia sodan aikana ”mieheksi, joka voi voittaa tai hävitä sodan”. Bush valvoi sodan aikana Manhattan-projektia ja esimerkiksi tutkan ja lähisytyttimen kehittelyä. Japanin antautumisen jälkeen The New York Times nostikin Bushin merkittävimmäksi virkamieheksi, joka toimi atomipommin kehittelyn taustalla. Lehden mukaan hänellä oli ”merkittävä rooli sodan lopettamisessa”.


title: Vannevar Bush

text: Bush muutti tapaa, jolla tiedettä tehtiin Yhdysvalloissa. Hän vakuutti toisen maailmansodan aikana, että tekniikka oli tärkeässä osassa sodan voittamisessa, ja nosti näin tieteilijöiden arvostusta. Hän vakiinnutti hallituksen, teollisuuden ja tiedeyhteisön välisen yhteistyön. Bush esitti artikkelissaan "Science: The Endless Frontier" tavan, jolla Yhdysvallat voisi säilyttää tieteessä johtoasemansa sodan jälkeen. Artikkelissa esitettyjen ajatusten pohjalta muodostui Kansallinen tiedesäätiö, vaikka se ei ollutkaan aivan Bushin toiveiden mukainen. Säätiön johtokunta jakaa vuosittain Vannevar Bush -palkinnon Bushin työn muistoksi.


title: Vannevar Bush

text: Differentiaalianalysaattori, jonka Bush kehitti sotien välisenä aikana, oli merkittävä askel analogiakoneiden kehityksessä. Bushin kone pystyi ratkaisemaan integraalin avulla differentiaaliyhtälöitä, ja se oli ensimmäisiä kehittyneitä tietokoneita, joita käytettiin käytännön ongelmien ratkaisuun. Bushin laitteen taustalla oli lordi Kelvinin kehittämä analysaattori vuodelta 1876.


title: Vannevar Bush

text: Bushin analysaattori mittasi liikettä ja matkaa ja teki laskelmia niiden avulla. Akselien liike vastasi muuttujia ja erilaiset rattaat kertoivat, jakoivat, summasivat ja erottivat. Laite oli suuri ja tarvitsi oman huoneen. Siinä oli 18 akselia, ja sen virittämiseen meni muutamia päiviä. Jokaista ongelmaa varten laite piti purkaa osiin ja koota uuden mallin mukaisesti. Vaikka analysaattori oli kooltaan ja toiminnaltaan raskas, sen toimintaperiaate oli yksinkertainen, sillä samanlaisen kokonaisuuden pystyi rakentamaan Meccano-lelusarjan osista.


title: Vannevar Bush

text: Bush suunnitteli myös uutta konetta, joka säätäisi uuden kaavan sähköisesti reikänauhan avulla. MIT:lle kone oli liian kallis, joten Bush haki sitä varten ulkoista tukea ja saikin sitä, mutta hän hylkäsi projektin lopulta huhtikuussa 1936. Samuel H. Caldwell, Bushin yhteistyökumppani MIT:ssä, rakensi vuonna 1942 Bushin suunnitelman mukaan uuden analysaattorin. Niitä rakennettiin muutamia ja käytettiin ballistisissa laskelmissa toisen maailmansodan aikana. Laite edisti selvästi suurten aseiden ammuksien tarkkuutta. Bushin laite oli suosittu, ja se hidasti selvästi digitaalisten tietokoneiden kehitystä suuntaamalla tutkijoiden kiinnostuksen analogiakoneisiin.


title: Vannevar Bush

text: Bush esitteli heinäkuussa 1945 The Atlantic Monthly -lehden artikkelissa "As We May Think" laitteen nimeltä Memex. Hän oli kirjoittanut artikkelista useita luonnoksia jo vuosia aikaisemmin. Hänen tarkoituksenaan oli vaikuttaa moderniin tieteelliseen ajatteluun ja nostaa esiin ajattelun automatisointi ja lisääminen, jotka olivat jääneet tieteessä aiemmin käytännössä huomiotta.


title: Vannevar Bush

text: Artikkelissa Bush esitteli teoreettisen, Memex-nimisen tiedonhallintalaitteen. Siihen kuului työpöytä, näyttöjä, näppäimistö, valintanäppäimiä ja -vipuja sekä mikrofilmimuisti. Mikrofilmille tallennettu tieto pystyttiin lataamaan nopeasti suoraan näytölle. Järjestelmä muistutti jonkin verran nykyistä hypertekstiä, ja se oli kehittynyt Bushin aiemmasta keksinnöstä rapid selectorista. Hyperteksti-termin (hypertext) 1960-luvulla luonut Ted Nelson tunnusti Bushin saavutukset. Memex inspiroi myöhemmin suuresti tutkijoita, jotka olivat kehittämässä Internetiä, erityisesti J. C. R. Licklideria ja Douglas Engelbartia.


title: Vannevar Bush

text: Bush sai urallaan ja sen jälkeen useita palkintoja ja tunnustuksia. Hän oli useiden yhdysvaltalaisten insinöörijärjestöjen kunniajäsen, ja sai monia yhdysvaltalaisia insinöörimitaleita. Jo vuonna 1928 Philadelphian Franklin-instituutti palkitsi Bushin Louis Edward Levy -mitalilla. American Institute of Electrical Engineers palkitsi hänet vuonna 1943 Edison-mitalilla työstään sähkötekniikan kehittämisestä ja huomattavasta palveluksestaan kansakunnalle toisen maailmansodan aikana. Presidentti Lyndon B. Johnson myönsi Bushille National Medal of Sciencen vuonna 1964, ja vuonna 2004 hänet otettiin keksijöiden kunniagalleriaan National Inventors Hall of Fameen.


title: Vannevar Bush

text: Palveluksestaan Bush sai presidentti Harry S. Trumanilta Presidential Medal for Meritin vuonna 1948. Yhdysvaltain ulkopuolella häntä muistivat myös Yhdistynyt kuningaskunta ja Ranska. Vuonna 1948 hänestä tehtiin Brittiläisen imperiumin ritarikunnan ritarikomentaja (KBE), ja vuonna 1955 hänestä tuli Ranskan Kunnialegioonan upseeri.


title: Koripallon miesten SM-sarjakausi 1983–1984

text: Kausi 1983–1984 oli 44. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Helsingin NMKY. Scotch Team voitti hopeaa ja Kotkan Työväen Palloilijat pronssia. Runkosarjan voitti Helsingin NMKY.


title: Petri Karra

text: Petri Karra (s. 1969) on suomalainen kirjailija ja käsikirjoittaja.


title: Petri Karra

text: Karra on opiskellut Helsingin yliopistossa teoreettista filosofiaa ja oikeustiedettä sekä sivuaineena yleistä kirjallisuustiedettä. Hän on tehnyt useita elokuvakäsikirjoituksia.


title: Petri Karra

text: Vuonna 2008 Gummerus julkaisi Karran esikoisteoksen "Haarautuvan rakkauden talo", joka on tyyliltään satiirinen farssi parisuhteista. Romaanin elokuvaoikeudet myytiin jo käsikirjoitusvaiheessa syksyllä 2007. Mika Kaurismäki ohjasi teoksen pohjalta vuonna 2009 valmistuneen, samannimisen elokuvan.


title: Petri Karra

text: Karran toinen romaani, psykologinen trilleri "Kohtalonohjaaja" ilmestyi syyskuussa 2011. Kolmas romaani "Pakenevat unet" ilmestyi 2012. Siitä tehdään elokuva, jonka ohjaa Petri Kotwica. Vuonna 2015 ilmestyi Karran neljäs romaani, "Kotiinpaluu".


title: Petri Karra

text: Vaasassa syntynyt Karra asuu nykyään perheineen Helsingissä.


title: Barbara Lochbihler

text: Barbara Lochbihler (s. 20. toukokuuta 1959 Obergünzburg, Länsi-Saksa) on saksalainen poliitikko. Hän on Euroopan parlamentissa Vihreät / Euroopan vapaa allianssi -ryhmän jäsen.


title: Barbara Lochbihler

text: Lochbihler on parlamentin Ihmisoikeuksien alivaliokunnan puheenjohtaja. Hän työskenteli Amnesty Internationalin Saksan osaston pääsihteerinä 1999–2009.


title: Barbara Lochbihler

text: Hän opiskeli Münchenin yliopistossa sosiaalipolitiikkaa ja valtiotieteitä.


title: Seikkailu jalkamatkalla

text: Seikkailu jalkamatkalla ("Äventyr på fotvandringen") on suomalainen elokuva vuodelta 1936. Se perustuu viisinäytöksiseen laulunäytelmään, jonka Kaarle Halme oli vuonna 1901 mukaillut tanskalaisen Jens Christian Hostrupin (1818–1892) näytelmästä "Æventyr paa Fodrejden" (1844–1847). Hostrupin näytelmä julkaistiin suomeksi nimellä "Maantien varrella" vuonna 1878. Elokuvan kuva- ja ääniaineisto on kadonnut. Tarina kertoo vankikarkureista, ylioppilaista ja kauniista kartanon neidoista.


title: Seikkailu jalkamatkalla

text: Vankilasta paenneet Santtu ja Nilkku-Ville sekä ylioppilaat Erkki Airio ja Martti Merisaari sattuvat liikkumaan samoissa maisemissa. Santtu ja Ville ajautuvat rahariitaan: Santtu havittelee laivanlämmittäjän pestiä, jota varten hän tarvitsee rahaa. Kaverusten tiet eroavat. Yksin jäänyt Santtu kohtaa ylioppilaat. Hän kehittää juonen ja kirjoittaa kirjeen, jossa hän valehtelee ylioppilaiden olevan etsintäkuulutettuja vankeja. Rahaa Santtu päättää hankkia lähellä sijaitsevasta Kotoniemen kartanosta, jonka isäntä on kunnallisneuvos Vuorinen. Kunnallisneuvoksella on tytär Laura. Kartanossa ovat vierailulla Lauran serkku Hellä sekä agronomi Kaisla, joka havittelee Lauraa itselleen. Lemmenkuviot menevät uusiksi, kun ylioppilaat saapuvat Kotoniemeen. Martti ihastuu Lauraan ja Erkki puolestaan Hellään. Kartanossa ovat läsnä myös vankeja etsivä nimismies Paukku ja hänen puolisonsa Lotta.


title: Seikkailu jalkamatkalla

text: Santtu esiintyy naapuripitäjän mökkiläisenä ja tuo nimismiehelle kirjeensä, jossa Marttia ja Erkkiä väitetään vankikarkureiksi. Laura on vakuuttunut Martin syyttömyydestä ja käy yöllä varoittamassa häntä. Santtu murtautuu samana yönä kartanoon ja varastaa Kaislan lompakon. Martti tavoittaa miehen itseteosta ja saa tämän tuntemaan huonoa omaatuntoa. Hän antaa Santulle tämän tarvitseman rahasumman. Aamun koittaessa ylioppilaat pidätetään, uutena todisteena heitä vastaan käytetään lompakkoryöstöä. Santtu tulee jälleen nimismies Paukun luo mökkiläisenä esiintyen. Hän paljastaa oikean henkilöllisyytensä ja palauttaa lompakon, mutta hänen onnistuu paeta lähistöllä lähtöä tekevään laivaan. Lopuksi Martti ja Erkki pääsevät pinteestä ja saavat rakastettunsa. Kaislan kosinnat kaikuvat kuuroille korville.


title: Seikkailu jalkamatkalla

text: "Seikkailu jalkamatkalla" sai aikalaiskriittikoilta varautuneen vastaanoton. Ilta-Sanomat piti teosta filmattuna teatterina eli "kouluesimerkkinä suomalaisen elokuvan peruserehdyksestä". Elokuva-Aitta kirjoitti: "Ensinnäkin käsikirjoitus on kankeahko, vaikka juonta sinänsä ei pitäisikään niin mahdottomana; repliikit on muovattu mahdottomiksi ja vielä nyt viljellään sellaista 'arkaismia' kuin yksinpuhelua. Mauttomuuksia vilisee. Ja lauluja on ainakin 75 % liikaa." Helsingin Sanomien mielestä "Seikkailu jalkamatkalla" oli "yleisvaikutukseltaan ehdottoman myönteinen". Näyttelijöistä kiitosta sai Kaarlo Angerkoski.


title: Seikkailu jalkamatkalla

text: "Seikkailu jalkamatkalla" kuvattiin 3. kesäkuuta 1936 – 5. heinäkuuta 1936 Vihdin Ojakkalassa Kotkaniemen kartanossa. Kyseessä oli Jäger-Filmin ensimmäinen kokoillan näytelmäelokuva. Sen yleisömenestys jäi vuoden 1936 heikoimmaksi.


title: Tau (proteiini)

text: Tau-proteiini edistää hermosolujen kasvua ja suojaa niiden tukirangan toimintaa. Tau-proteiini edistää hermosolujen aksonien tukirangan mikrotubuulien polymerisaatiota ja suojaa mikrotubuuleja de-polymerisaatiolta. Näin tau-proteiini edistää tubuulien rakentumista ja tasapainottaa niiden toimintaa. Tau-proteiinin koodaa ihmisen MAPT-geeni.


title: Tau (proteiini)

text: Tau-proteiinia esiintyy ihmisen keskus- ja ääreishermoston hermo- ja hermotukisoluissa. Tau-proteiinin lisäksi mikrotubuulien toimintaan liittyvät MAP1 ja MAP2 -proteiinit.


title: Tau (proteiini)

text: Tau-proteiinitasot toimivat yhtenä mittatekijänä Alzheimerin taudin kehityksen arvioimisessa, beta-amyloidi-tasojen ohella.


title: Robert B. Parker

text: Robert B. Parker (17. syyskuuta 1932 – 18. tammikuuta 2010) oli yhdysvaltalainen rikoskirjailija. Hänen tunnetuimpia teoksiaan olivat romaanit, joiden päähenkilönä on yksityisetsivä Spenser. Yhdysvaltalainen televisioyhtiö ABC teki hahmon perusteella televisiosarjan "Kovaa peliä Bostonissa" ("Spenser: For Hire").


title: Jonathan Borlée

text: Jonathan Borlée (s. 22. helmikuuta 1988 Woluwe-Saint-Lambert) on belgialainen 400 metrin juoksija.


title: Jonathan Borlée

text: Pekingin olympialaisissa 2008 hän pääsi välieriin henkilökohtaisella 400 metrillä ja oli viides 4 × 400 metrin viestissä Belgian ennätyksellä 2.59,37 yhdessä Kevin Borléen, Cédric Van Branteghemin ja Arnaud Ghislainin kanssa.


title: Jonathan Borlée

text: Dohan sisäratojen MM-kilpailuissa 2010 hän voitti hopeaa 4 × 400 metrin viestissä sisäratojen Belgian ennätyksellä 3.06,94 yhdessä Cédric Van Branteghemin, Kevin Borléen ja Antoine Gillet'n kanssa. Barcelonan EM-kilpailuissa 2010 hän sijoittui 400 metrillä seitsemänneksi ja kolmanneksi Belgian joukkueessa 4×400 metrin viestissä. Pariisin EM-hallikisoissa 2011 hän juoksi avausosuuden Belgian pronssijoukkueessa 4 × 400 metrin viestissä. Daegun MM-kilpailuissa 2011 hän oli 400 metrin juoksussa viides ajalla 45,07. 4 × 400 metrin viestissä hän juoksi avausosuuden Belgian viidenneksi sijoittuneessa joukkueessa. Helsingin EM-kilpailuissa 2012 hän sijoittui 200 metrin juoksussa neljänneksi ja juoksi toisen osuuden 4 × 400 metrin viestissä, jonka Belgia voitti. Lontoon olympialaisissa hän oli kuudes sekä 400 metrillä että 4 × 400 metrin viestissä. Moskovan MM-kilpailuissa 2013 hän sijoittui neljänneksi 400 metrillä ja viidenneksi pitkässä viestissä.


title: Jonathan Borlée

text: Borlée selviytyi Zürichin 2014 EM-kilpailuissa 400 metrin loppukilpailuun, muttei startannut siihen. Hän voitti Prahan sisäratojen EM-kilpailuissa 2015 kultaa 4 × 400 metrin viestissä Euroopan ennätysajalla 3.02,87. IAAF World Relays -kilpailuissa hän kuului samalla matkalla Belgian pronssijoukkueeseen. Pekingin MM-kilpailuissa 2015 hän karsiutui 400 metrin välierissä ja oli pitkässä viestissä viides. Amsterdamin EM-kilpailuissa 2016 hän karsiutui 400 metrin alkuerissä, mutta juoksi toisen osuuden kultaa voittaneessa Belgian 4 × 400 metrin viestijoukkueessa. Rio de Janeiron olympialaisissa 2016 hän karsiutui 200 ja 400 metrin alkuerissä sekä sijoittui neljänneksi 4 × 400 metrin viestissä. Lontoon MM-kilpailuissa 2017 hän karsiutui 400 metrin välierissä ja oli pitkässä viestissä neljäs. Hän juoksi toisen osuuden Belgian saadessa viestihopeaa Birminghamin MM-hallikilpailuissa 2018. Saman vuoden Berliinin EM-kilpailuissa hän saavutti 400 metrillä pronssia ajalla 45,19 ja juoksi toisen osuuden Belgian kultajoukkueessa 4 × 400 metrin viestissä


title: Jonathan Borlée

text: Hänen ennätyksensä ovat 100 metrillä 10,47, 200 metrillä 20,31, 300 metrillä 31,87 ja 400 metrillä 44,43 (Belgian ennätys).


title: Jonathan Borlée

text: Hänen kaksoisveljensä Kevin ja pikkuveljensä Dylan ovat myös 400 metrin juoksijoita, heidän siskonsa Olivia 100 ja 200 metrin juoksija sekä heidän isänsä Jacques entinen pikajuoksija.


title: MAPT

text: Ihmisen MAPT-geeni koodaa mikrotubuluksiin liittyvän tau-proteiinin. MAPT on autosomaalinen ja sijaitsee kromosomissa 17.


title: MAPT

text: MAPT-geenin mutaatiot liittyvät moniin neurodegeneratiivisiin häiriöihin kuten Alzheimerin tauti, Pickin tauti ja etulohkodementia.


title: Kelluva sauna

text: Kelluva sauna on suomalaisen arkkitehti- ja taiteilijapari Casagrande & Rintalan Rosendalin kylään Norjassa rakentama Hardangervuonossa kelluva julkinen sauna vuonna 2002. Sauna on toteutettu yhdessä Bergenin taideakatemian opiskelijoiden kanssa. Kelluvassa saunassa on läpinäkyvät seinät ja mereen avoin lattia.


title: Kelluva sauna

text: Työlle myönnettiin vuonna 2010 World Architecture Community Awards -palkinto ja se valittiin ensimmäiseksi Architizerin maailman 10 parasta saunaa ja kylpylää listalla.


title: Antoine Gillet

text: Antoine Gillet (s. 22. maaliskuuta 1988) on belgialainen 400 metrin juoksija.


title: Antoine Gillet

text:
Dohan sisäratojen MM-kilpailuissa 2010 hän voitti hopeaa 4 × 400 metrin viestissä sisäratojen Belgian ennätyksellä 3.06,94 yhdessä Cédric Van Branteghemin, Kevin Borléen ja Jonathan Borléen kanssa. Barcelonan EM-kilpailuissa 2010 hän juoksi alkuerissä Belgian viestijoukkueessa, joka saavutti lopulta pronssia. Pariisin EM-hallikisoissa 2011 hän juoksi toisen osuuden Belgian pronssijoukkueessa 4 × 400 metrin viestissä. Helsingin EM-kilpailuissa 2012 hän juoksí avausosuuden Belgian voittaessa 4 × 400 metrin viestin Euroopan-mestaruuden ajalla 3.01,09.
Hänen ennätyksensä 400 metrillä on 21. heinäkuuta 2013 Brysselissä juostu 45,98.


title: Ignaz Moscheles

text: Ignaz Moscheles () oli böömiläinen pianisti ja säveltäjä. Moscheles opiskeli böömiläisen säveltäjän Dionys Weberin johdolla ja aloitti uransa Wienissä. Vuonna 1824 hän opetti silloin 14-vuotiasta Felix Mendelssohnia, ja heidän välilleen muodostui elinikäinen ystävyys. Moscheles siirtyi Pariisin kautta Lontooseen, josta käsin hän teki esiintymiskiertueita Eurooppaan. Mendelssohn pyysi Moschelesia opettajaksi vasta perustettuun Leipzigin konservatorioon, jossa hän sitten opettikin kaksikymmentä vuotta.


title: Ignaz Moscheles

text: Moscheles oli uransa alkupuolella tyypillinen vanhan koulun virtuoosi: hän käytti hyvin säästeliäästi ranteita, käsivarsia ja pedaalia. Hänen vahvuuksiaan olivat tarkat hypyt ja säveltoistot. Tutustuttuaan Chopinin ja Lisztin teoksiin Moscheles pyrki kehittämään tekniikkaansa ja ilmaisuaan monipuolisemmaksi. Lisztin mielestä Moscheles soitti loistavasti 30–40-vuotiaana, mutta kangistui sen jälkeen kaavoihinsa. Moschelesia arvostettiin kuitenkin vakavana muusikkona, joka esitti muun muassa tuolloin harvojen tuntemia Beethovenin myöhäissonaatteja.


title: Ignaz Moscheles

text: Moschelesin omat sävellykset ovat käytännössä hävinneet pianistien ohjelmistosta. Parhaiten niistä kesti aikaa g-mollipianokonsertto, jota esitettiin aktiivisesti vielä 1800–1900-lukujen vaihteessa.


title: Ikäpäivösi

text: Ikäpäivösi (myös "Ikäpäiväsi", ; ) on kylä Leningradin alueen Lomonosovin piirin Niisnovan kunnassa Venäjällä. Se sijaitsee Siestajoen varrella kahdeksan kilometriä Niisnovasta kaakkoon. Kylässä on 36 asukasta (vuonna 2010).


title: Ikäpäivösi

text: Kaprion ujestin Kargalin pogostaan kuulunut Ikäpäivösin kylä mainitaan Novgorodin Vatjan viidenneksen verokirjassa vuonna 1499/1500. Se esiintyy asuttuna myös ruotsalaisten 1600-luvun alussa laatimassa maakirjassa.


title: Ikäpäivösi

text: Peter von Köppenin mukaan vuonna 1848 Ikäpäivösissä asui 220 vatjalaista. Vuonna 1899 kylässä oli 265 asukasta, joista 259 oli ”suomalaisia” ja 6 venäläisiä. Uskonnoltaan he olivat kaikki ortodokseja, jotka kuuluivat Kaprion Kristuksen kirkastumisen seurakuntaan. Ikäpäivösi oli viimeinen paikka, jossa puhuttiin vatjan kielen itämurretta. Murteen viimeinen puhuja kuoli 1960-luvulla.


title: Ikäpäivösi

text: Ikäpäivösin talonpojat olivat 1860-luvulle saakka tilanomistajan maaorjia. Myöhemmin he kuuluivat kyläkuntana Kattilan volostiin. Maanviljelyn ohella kylässä harjoitettiin ajurinamattia. Vuonna 1862 sieltä mainitaan tsasouna ja vuonna 1914 seurakuntakoulu. Juhlapäivinä vietettiin Pyhän Yrjön, profeetta Eliaan ja Neitsyt Marian syntymän päiviä. Kristinuskon ohella vatjalaisilla oli säilynyt perinteisiä uskomuksia. Ikäpäivösin ja Kaprion välisen tien kautta virtaavalle pyhälle purolle vietiin uhrilahjoina rahaa, eläimiä ja tarve-esineitä.


title: Ikäpäivösi

text: Neuvostoaikana Ikäpäivösi muodosti aluksi oman kyläneuvoston. Myöhemmin se kuului vuorotellen Taatsoin, Vassakaran ja Paavelan ja vuodesta 1958 lähtien Niisnovan kyläneuvostoon.


title: Glykogeenisyntaasikinaasi-3

text: Glykogeenisyntaasikinaasi-3 on entsyymi, joka vastaa seriinin ja treoniinin fosfaattiryhmän kinaasista.


title: Glykogeenisyntaasikinaasi-3

text: GSK-3 paljastui vuonna 2006 Alzheimerin taudin metaboliseksi tekijäksi - GSK-3:n aktivaatio edeltää hermosolujen kuolemaa ja muistihäiriöitä aiheuttavan amyloidiplakin muodostumista.


title: Glykogeenisyntaasikinaasi-3

text: Nisäkkäillä GSK-3-entsyymin koodaavat perimässä GSK3 Alfa ja GSK3 Beeta -geenit.


title: Liivakylä

text: Liiva eli Liivakylä (, vatjaksi "Liivtšülä") on kylä Jaaman piirissä Venäjällä. Se sijaitsee Joenperästä itään. Vuonna 1848 kylässä asui 134 vatjalaista. Kylän pohjoispuolella on Luutitsajoen suuseutu sekä pieni järvi. Kylä kuului aikanaan Soikkolan ja nykyisin Kosemkinan seurakunnan alueeseen.


title: Harold Rosson

text: Harold G. "Hal" Rosson eli Harold Rosson, A.S.C. (6. huhtikuuta 1895 New York City, New York – 6. syyskuuta 1988 Palm Beach, Florida) oli yhdysvaltalainen viidesti Oscar-ehdokkaana ollut elokuvaaja. Hän aloitti Vitagraph Studiosilla näyttelijänä 1908 ja siirtyi kuvaajaksi 1915. Paramountille Rosson siirtyi 1920 ja sieltä vuonna 1930 Metro-Goldwyn-Mayerille, jonka palveluksessa hän oli 23 vuoden ajan. Hänen viimeiseksi elokuvakseen jäi Howard Hawksin vuonna 1966 ohjaama "El Dorado". Rosson sai vuonna 1936 Oscar-erikoispalkinnon "Allahin puutarhan" värikuvauksesta.


title: Akalasia

text: Akalasia on harvinainen häiriö, josta kärsivällä ruokatorven alasulkija ei rentoudu, kuten tavallisesti nieltäessä. Tällä on vaikutusta ruokatorven kykyyn kuljettaa ruokaa mahalaukkuun. Tyypillisin oire on dysfagia. Yleensä sairaus ilmenee aikuisiällä; alle 5 % tapauksista tavataan lapsilla. Sairauden aiheuttajaa ei tunneta. Osalla potilaista tauti saattaa olla perinnöllinen.


title: Akalasia

text: Ruokatorveen kertyneiden ruoan jätteiden joutuminen hengitysteihin voi johtaa toistuviin keuhkokuumeisiin. Akalasiaa sairastavan ruokatorvi saattaa laajeta niin paljon, että se puhkeaa, ja sisällön päästessä rintaonteloon syntyy mediastiniitti. Ruokatorven puhkeaminen on kuitenkin hyvin harvinaista. Akalasia nostaa ruokatorven syövän riskiä.


title: Akalasia

text: Sekundaarisella akalasialla tai pseudoakalasialla voidaan viitata akalasiaa muistuttaviin oireisiin, joiden taustalla kuitenkin on jokin muu tekijä.


title: Akalasia

text: Chagasin tauti aiheuttaa samankaltaisia oireita kuin akalasia.


title: Ursa-öljynporauslautta

text: Ursa on korkein vetojalkainen öljynporauslautta. Sen omistaa Shell. Rakennelman korkeus on 1306 metriä merenpohjasta, mikä on kaksi kertaa enemmän kuin aikaisemman maailman korkeimman rakennelman Varsovan radiomaston kokonaiskorkeus. Rakennelma valmistui 1998. Lautta sijaitsee Meksikonlahdella.


title: Painija (elokuva)

text: Painija on Matti Ijäksen ohjaama vanhainkotiin sijoittuva tragikoominen televisioelokuva vuodelta 1985. Ijäs palkittiin elokuvasta ohjaus- ja käsikirjoitus-Jusseilla.


title: Tasavallan presidentti (televisiosarja)

text: Tasavallan presidentti oli Yle TV1:n esittämä poliittinen satiiri, jota esitettiin lauantain satiiripaikalla (kello 21.15–21.30) syksyllä 2007. Sarjasta tehtiin kuusi jaksoa. Päärooleissa esiintyivät Heikki Kujanpää, Jussi Vatanen, Mari Turunen ja Aku Hirviniemi, ja sarjan ohjasi Elias Koskimies.


title: Kiertoviistäjä

text: Kiertoviistäjä ("Pterodroma inexpectata") on ulappaliitäjien heimoon kuuluva valtamerilintu. Se pesii Uuden-Seelannin Eteläsaaren lounaisosan saaristossa, Stewart Islandilla ja Snaressaarilla. Pesimäajan ulkopuolella laji vaeltelee Tyynenmeren pohjoisosiin Beringinmerelle saakka. Johann Reinhold Forster kuvaili lajin holotyypin Etelämereltä 1844.


title: Kermadecinviistäjä

text: Kermadecinviistäjä ("Pterodroma cervicalis") on ulappaliitäjien heimoon kuuluva valtamerilintu. Se pesii Tyynenmeren lounaisosissa Kermadecsaarien Macauley Islandilla (noin 50 000 paria vuonna 1988), Norfolkinsaaren Phillip Islandilla (muutama pari) ja Vanuatun Mere Lavalla. Osbert Salvin kuvaili lajin holotyypin Kermadecsaarilta 1891.


title: Milton R. Krasner

text: Milton R. Krasner (17. helmikuuta 1901 Philadelphia, Pennsylvania – 17. heinäkuuta 1988 Woodland Hills, Kalifornia) oli yhdysvaltalainen elokuvaaja. Hän oli Oscar-ehdokkaana kaikkiaan seitsemän kertaa ja sai palkinnon vuoden 1954 elokuvasta "Kolme kolikkoa lähteessä". Uransa aikana Krasner ehti kuvata yli 170 elokuvaa.


title: Samoanviistäjä

text: Samoanviistäjä ("Pterodroma nigripennis") on ulappaliitäjien heimoon kuuluva valtamerilintu. Sen elinympäristö käsittää Tyynenmeren lounaisosan Lord Howelta ja Australian itärannikolta Kermadecsaarille, josta pohjoiseen Uuteen-Kaledoniaan ja etelään Chathamsaarille, sekä Australsaaret. Populaation koko on 8–10 miljoonaa yksilöä. Walter Rothschild kuvaili lajin holotyypin Kermadecsaarilta 1893.


title: Kurosivonviistäjä

text: Kurosivonviistäjä ("Pterodroma hypoleuca") on ulappaliitäjien heimoon kuuluva valtamerilintu. Sen elinympäristö käsittää Japanille kuuluvat Ogasawarasaaret ja Havaijin luoteissaariston. Populaation koko on noin miljoonaa yksilöä. Osbert Salvin kuvaili lajin holotyypin Tyynenmeren pohjoisosasta 1888.


title: Uudenkaledonianviistäjä

text: Uudenkaledonianviistäjä ("Pterodroma leucoptera") on ulappaliitäjien heimoon kuuluva valtamerilintu. Sen esiintymisalue käsittää Australian Uuden Etelä-Walesin edustan kaksi saarta, Cabbage Tree Islandin ja Boondelbahin, ainakin kuusi yhdyskuntaa Uudessa-Kaledoniassa sekä Australsaarten Raivavaen. Lajista tunnetaan kaksi alalajia. Populaation koko on 1 000–10 000 paria. John Gould kuvaili lajin holotyypin Cabbage Tree Islandilta vuonna 1844.


title: Juanfernándezinviistäjä

text: Juanfernándezinviistäjä ("Pterodroma defilippiana") on ulappaliitäjien heimoon kuuluva valtamerilintu. Se pesii Tyynenmeren itäosassa Chilen edustalla Juan Fernándezin saarilla, San Ambrosiolla ja San Félixllä. Populaation koko on noin 20 000 yksilöä. Enrico Hillyer Giglioli ja Tommaso Salvadori kuvailivat lajin holotyypin merialueelta Perun Callaon ja Chilen Valparaison edustalta 1869.


title: Kääpiöviistäjä

text: Kääpiöviistäjä ("Pterodroma longirostris") on ulappaliitäjien heimoon kuuluva valtamerilintu. Se pesii vain Juan Fernándezin saariin kuuluvalla Alejandro Selkirkiin saarella. Populaation koko on 131 000 paria. Pesimäajan ulkopuolella se vaeltelee laajalti Tyynellämerellä. Leonhard Hess Stejneger kuvaili lajin holotyypin Japanin Hondosta 1893.


title: Omulsiika

text: Omulsiika ("Coregonus autumnalis") on siian suvun lajeista levinneisyydeltään pohjoisin. Se elää Pohjoisen jäämeren rannikoilla murtovedessä, ja nousee sukukypsänä 6–8 vuoden ikäisenä jokiin kutemaan. Levinneisyys ulottuu Euroopasta Vienanmeren itäosan Mezeninlahdelta Siperian ja Alaskan kautta luoteisen Kanadan jokiin ja pohjoisrannikoille. Lisäksi Irlannissa elää erillinen sisävesikanta, joka tunnetaan nimellä "pollan", ja jota aiemmin pidettiin erillisenä lajina "Coregonus pollan".


title: Omulsiika

text: Baikaljärvessä elävää, samannäköistä ja myös omuliksi kutsuttua siikakalaa "Coregonus migratorius" puolestaan pidettiin ennen arktisen omulsiian alalajina, mutta se onkin osoittautunut pikemmin siian lähisukulaiseksi.


title: Uudenseelanninviistäjä

text: Uudenseelanninviistäjä ("Pterodroma pycrofti") on ulappaliitäjien heimoon kuuluva valtamerilintu. Se pesii yhdellätoista saarella Uuden-Seelannin Pohjoissaaren koillisosan edustalla. Populaation koko on 2 500–4 000 paria. Robert Alexander Falla kuvaili lajin holotyypin Tarangan Hen Islandilta 1933.


title: Keisuke Honda

text: Keisuke Honda (; s. 13. kesäkuuta 1986) on japanilainen jalkapalloilija. Hän edustaa Italian Serie A:ssa pelaavaa AC Milania ja on pelipaikaltaan hyökkäävä keskikenttä, mutta pystyy pelaamaan myös vasempana laitapuolustajana ja hyökkääjänä.


title: Keisuke Honda

text: Honda tunnetaan erityisesti vapaapotkuistaan, joissa hän käyttää "knuckleball"-laukausta, jossa pallo tekee äkkinäisiä liikkeitä ylös, alas ja sivuille. Tekniikkaa käyttävät muun muassa Cristiano Ronaldo ja Juninho.


title: Keisuke Honda

text: Honda edusti vuodet 2005–2008 japanilaista Nagoya Grampusia, josta hän siirtyi 16. tammikuuta 2008 2½-vuotisella sopimuksella VVV-Venloon. Hän oli heti ensimmäisestä ottelusta lähtien joukkueen tärkeimpiä pelaajia. Ensimmäinen kausi päättyi joukkueen osalta putoamiseen Eredivisiestä. Toisella kaudellaan 2008–2009 hän pelasi 36 ottelua ja teki niissä 16 maalia, ja joukkue nousi takaisin maan pääsarjaan vuoden tauon jälkeen.


title: Keisuke Honda

text: Joulukuun 2009 lopussa Honda siirtyi venäläisseura TsSKA Moskovaan kuuden miljoonan euron siirtokorvauksella. Sopimus oli pituudeltaan nelivuotinen. Hän teki ensiesiintymisensä joukkueessa Mestarien liigan neljännesvälierien ensimmäisessä osaottelussa Sevillaa vastaan. Ottelu päättyi tasalukemiin 1–1. Otteluparin toinen osa pelattiin kolme viikkoa myöhemmin Sevillassa, jossa Honda laukoi vapaapotkusta ottelun 2–1-voittomaalin ja joka oli myös samalla ottelun lopputulos. TsSKA Moskova eteni 3–2 yhteismaalein ensimmäistä kertaa historiassaan Mestarien liigan puolivälieriin.


title: Keisuke Honda

text: Honda teki ensiesiintymisensä Japanin maajoukkueessa 22. kesäkuuta 2008 MM-karsintaottelussa Bahrainia vastaan. Hän oli mukana edustamassa Japania vuoden 2008 kesäolympialaisten jalkapalloturnauksessa. Ensimmäisen maalinsa maajoukkueessa hän teki 27. toukokuuta 2009 ystävyysottelussa Chileä vastaan.


title: Dream on Dreamer

text: Dream on Dreamer on alankomaalaisen Shocking Blue -yhtyeen vuonna 1973 julkaistu seitsemäs studioalbumi. Kitaristi Robbie van Leeuwen jätti yhtyeen pian albumin julkaisun jälkeen.


title: Sekuli

text: Sekuli on sekavilja eli seosvilja, joka saadaan aikaan viljelemällä yhdessä vähintään kahta viljakasvia. Väkirehun aikaansaamiseksi ohraan tai kauraan on sekoitettu valkuaispitoista hernettä, virnaa tai peltopapua. Perustana sekulin viljelylle on, että kasvilajit täydentävät toisiaan esimerkiksi ravinteiden otossa, kuivuudenkestossa ja korren vahvuudessa.


title: Sekuli

text: Valkuaispitoista kasvia lisätään siemensekoitukseen 20–30 prosenttia. Suomen peltopinta-alasta oli sekulilla vuonna 1925 noin 0,5 prosenttia.


title: Sekuli

text: Nykyään kauran ja herneen seoksesta, jota niitetään tuorerehuksi karjalle, käytetään nimitystä "vihantarehu".


title: Rehuvirna

text: Rehuvirna eli elovirna eli vikkeri ("Vicia sativa") on virnakasvi, jota on viljelty yleisesti Etelä-Suomessa vihantarehukasvina. Vikkerin kukat ovat sinipunaiset ja ne ovat parittain lehtihangassa. Lehdykät ovat tylppä- tai lanttopäisiä, otakärkisiä.


title: Rehuvirna

text: Kasvi on ikivanha rehukasvi Etelä-Euroopassa, mutta Suomeen se on tullut 1800-luvun lopulla. Kasvi viihtyy ravinteikkaassa kuohkeassa maassa.


title: Quileutet

text: Quileutet tai Quillayute (äänetään ˈkwɪlijuːt) ovat intiaaniheimo Washingtonin osavaltion alueelta Yhdysvalloissa. Heimoon kuuluu nykyään noin 2 000 jäsentä. Heimon kielellä, quileuteutella, ei ole elossaolevia sukulaiskieliä. Quileutet ovat luonnonläheisiä kalastajia. Tarujen mukaan he ovat polveutuneet susista.


title: Quileutet

text: Yksi Stephenie Meyerin "Houkutus"-kirjasarjan ja siihen perustuvien elokuvien päähenkilöistä, Jacob Black, on syntyperältään quileute. Kirjojen fantasiamaailmassa hän ja osa muista quileuteista pystyy muuttamaan muotoaan susiksi.


title: Albert Musin

text: Albert Musin (10. elokuuta 1953 Andižan, Uzbekistanin SNT, Neuvostoliitto – helmikuussa 2010 Karjaa) oli uzbekistanilaissyntyinen ekonomisti ja ihmisoikeusaktivisti.


title: Albert Musin

text: Musin työskenteli perestroikan ajoista lähtien demokratian ja ihmisoikeuksien hyväksi ja kirjoitti aiheesta artikkeleita riippumattomiin lehtiin. Hän ryhtyi Uzbekistanin itsenäistyttyä maassa ilmestyneen demokraattisia uudistuksia vaatineen venäjänkielisen lehden Nezavisimyi Ježenedelnikin päätoimittajaksi. Hän arvosteli maan yksinvaltaista presidenttiä Islom Karimovia ja sai siitä hyvästä 1992 kunnianloukkaussyytteen, jota pakeni Kazakstanin kautta Moskovaan. Moskovassa hän työskenteli Keski-Aasian ihmisoikeustilannetta tarkkailevassa järjestössä ja kirjoitti lehtiin, mutta joutui 1993 pahoinpitelyn kohteeksi. Pahoinpitelyn taustalla epäillään olleen Uzbekistanin salainen palvelu. Moskovan miliisi pidätti hänet vuonna 1997, kun Uzbekistan oli antanut hänestä kansainvälisen pidätysmääräyksen. PEN oli kuitenkin jo kutsunut hänet Helsinkiin turvapaikkakirjoittajaksi, ja pidätyksestä nousi häly, ja hän pääsi vihdoin maaliskuussa 1997 Helsinkiin. Suomessa asuessaan hän ei enää juuri aktiivisesti osallistunut ihmisoikeusasioihin, mutta seurasi tilannetta ja kommentoi sitä televisiohaastatteluissa.


title: Albert Musin

text: Musin kuului Suomen venäjänkielisten kirjailijoiden yhdistykseen.


title: Frans Johan Valbäck

text: Frans Johan Valbäck (19. kesäkuuta 1852 Helsinki – 8. maaliskuuta 1923 Helsinki) oli suomalainen toimittaja ja ruotsin kielellä kirjoittanut kirjailija. Hän käytti nimimerkkejä "F.J.V." ja "Adolf Bäck".


title: Frans Johan Valbäck

text: Valbäck toimitti vuosina 1882–1889 ilmestynyttä pilalehti "Spetsiä" lukuun ottamatta kahden vuoden kautta, jolloin lehti oli Wilhelm Boxbergin hallussa. "Spets" edusti jyrkkää ruotsinmielisyyttä ja Valbäck hyökkäili sen avulla paitsi fennomaaneja myös liian maltillisina pitämiään ruotsinkielisiä vastaan. Valbäck joutui lopettamaan lehden, koska se ei kannattanut taloudellisesti.


title: Emmi Haapanen

text: Emmi (Emilia) Haapanen (27. syyskuuta 1866 Jalasjärvi – 18. helmikuuta 1947 Vaasa) oli suomalainen näytelmäkirjailija. Hän käytti myös nimimerkkejä "-i-n" ja "Eia Mustamaa".


title: Jacky Cheung

text: Jacky Cheung Hok-Yau (s. 10. heinäkuuta 1961 Brittiläinen Hongkong) on hongkongilainen poplaulaja ja elokuvanäyttelijä. Hän aloitti uransa esittelemällä PolyGram:n Hunting-ohjelmassa vuonna 1984.


title: AIP (geeni)

text: AIP () on ihmisen geeni. Geeni tunnetaan myös nimillä XAP2 tai AHRA.


title: AIP (geeni)

text: Mikäli geeni mutatoituu ihmisen ollessa murrosiässä, se altistaa kantajan jättikasvuisuudelle ja akromegalialle. Geeni ei altista kantajaa suoraan vaan altistaa aivolisäkekasvainta kehittymään, jotka aiheuttavat edellä mainitut oireet.


title: AIP (geeni)

text: Geenivirhe on löydetty 16% kaikista jättikasvuisuutta ja akromegaliaa sairastavista henkilöistä.


title: Maallikko

text: Maallikko on kristillisessä kirkollisessa kielenkäytössä seurakunnan jäsen, joka ei ole pappi. Yleisessä kielenkäytössä maallikko tarkoittaa ei-ammattilaista tai ei-asiantuntijaa.


title: Maallikko

text: Maallikoksi kutsutaan usein jossakin yhteisössä tai hallintoelimessä toimivaa henkilöä, jolla ei ole sellaista muodollista pätevyyttä tai koulutusta mikä kyseisessä tehtävässä toimivilla yleensä on. Esimerkiksi maallikkoveli on papiksi vihkimätön hengellisen sääntökunnan jäsen. Maallikkotuomari eli lautamies puolestaan on tuomioistuimen jäsen, jolta ei vaadita oikeustieteellistä tutkintoa.


title: Ilimsk

text: Ilimsk () on entinen kaupunki ja myöhemmin kylä Venäjällä. Se sijaitsi Ilim-joen rannalla nykyisellä Irkutskin alueella. 1970-luvulla seutu jäi Ust-Ilimskin tekojärven alle.


title: Ilimsk

text: Paikkakunta sai alkunsa kasakoiden vuonna 1631 rakentamasta linnoituksesta. Vuonna 1672 siitä tuli kaupunki, joka vuonna 1775 menetti hallinnolliset tehtävänsä Kirenskille. 1800-luvun lopulla Ilimsk oli mitätön pikkukaupunki, jonka asukkaat harjoittivat maanviljelyä, metsästystä ja käsityöammatteja.


title: Ilimsk

text: Aleksandr Radištšev oli karkotettuna Ilimskiin vuosina 1792–1796. Vuosina 1967–1975 kaupungin paikalla suoritettiin arkeologisia kaivauksia. Ilimskin puisen linnoituksen vuonna 1667 rakennettu porttitorni ja Kazanin kirkko (1679) on siirretty Irkutskin lähellä sijaitsevaan Taltsyn ulkomuseoon.


title: Pensasnaamiosirkku

text: Pensasnaamiosirkku ("Arremon flavirostris") on Etelä-Amerikan eteläosissa tavattava sirkkuleihin kuuluva varpuslintu.


title: Pensasnaamiosirkku

text: Kooltaan pensasnaamiosirkku on 15–17 cm. Lajin nokka on väritykseltään sahraminkeltainen. Pään ja selän väritys vaihtelee alalajeittain. "A. f. polionotus" -alalajin selkä on harmaa ja siivissä on keltaista. Päälaki on musta ja silmien yläpuolella on leveä valkoinen juova. Vatsa on valkoinen ja rinnan poikki kulkee musta viiru. Nimialalajin ja "A. f. dorbignii" pää on oliivinvihreä ja vain selkä on harmaa. Naaraspensasnaamiosirkut muistuttavat ulkonäöltään koiraita, mutta ovat väritykseltään vaaleampia.


title: Pensasnaamiosirkku

text: Pensasnaamiosirkkua tavataan alueelta, joka ulottuu läntisestä Boliviasta Brasiliaan, Paraguayhin ja Argentiinan pohjoisosiin. Lajin elinympäristöä on trooppisten kesävihantien metsien aluskasvillisuus. Pensasnaamiosirkkua tavataan metsistä, jotka sijaitsevat yleensä alle 2 400 metrin korkeudella merenpinnasta.


title: Ust-Kut

text: Ust-Kut () on kaupunki Irkutskin alueella Venäjällä. Se sijaitsee Lenaan laskevan Kuta-joen suussa 610 kilometriä Irkutskista pohjoiseen. Kaupunki on Ust-Kutin piirin keskus. Sen kautta kulkee Baikalin–Amurin rautatie. Asukkaita on 44 800 henkeä (vuonna 2009).


title: Ust-Kut

text: Paikkakunta on saanut alkunsa kasakoiden vuonna 1628 perustamasta talvehtimispaikasta. Vuonna 1631 rakennettiin Ust-Kutin linnoitus. 1600-luvun puolivälistä lähtien Ust-Kut oli tärkeä jokiliikenteen satama. Vuonna 1954 siitä tuli kaupunki.


title: Ust-Kut

text: Nykyään Ust-Kutissa on Venäjän suurin jokisatama Osetrovo, telakka sekä metsäteollisuutta. Kaupungissa toimii jokiliikenteen oppilaitos ja kotiseutumuseo. Seudulla tuotetaan öljyä ja maakaasua.


title: Bariba

text: Bariba oli barbojen 1400–1800-luvulla muodostama valtakunta nykyisen Beninin koillisosassa ja lähialueilla Nigeriassa.


title: Bariba

text: Bariba-yhteiskunta jakautui selkeisiin etnisiin ja sosiaalisiin ryhmiin. Valta oli aristokratian käsissä. Rahvas harjoitti metsästystä, käsityöammatteja ja toisinaan maanviljelyä. Alimman luokan muodostivat maata viljelleet joruba- ja gurmaorjat sekä karjanhoitoa harjoittaneet fulbet.


title: Bariba

text: Valtakunnan pääkaupunkina toimi 1600–1800-luvuilla Nikki. Tärkeimpiä vientitavaroita olivat suola, kolapähkinä, kulta, norsunluu ja orjat. Kauppiaat olivat etupäässä muslimeja. Bariba välitti orjia Dahomeyhin ja Alladaan. 1600-luvun lopussa Baribasta tuli Oyon vasallivaltio. Se vapautui riippuvuussuhteesta vuoden 1783 tienoilla. Vuonna 1898 Bariba liitettiin Ranskan Dahomeyhin ja brittiläiseen Nigerin rannikon protektoraattiin.


title: Väinö Siirilä

text: Väinö Siirilä (27. kesäkuuta 1885 Kälviä – 26. kesäkuuta 1947 Tuusula) oli suomalainen näytelmäkirjailija.


title: American Le Mans Series -kausi 1999

text: American Le Mans Series -kausi 1999 oli ensimmäinen IMSA:n American Le Mans Series -kausi. Kaudella ajettiin Le Mans Prototype- ja Gran Turismo -kilpa-autoilla, jotka oli jaettu kolmeen luokkaan: LMP, GTS ja GT. Kausi alkoi 20. maaliskuuta 1999 ja päättyi kahdeksan kilpailun jälkeen 7. marraskuuta 1999.


title: American Le Mans Series -kausi 1999

text: American Le Mans Series korvasi IMSA GT Championship -sarjan kauden 1998 jälkeen.


title: American Le Mans Series -kausi 1999

text: Yleiskilpailun voittaja lihavoituna.


title: American Le Mans Series -kausi 1999

text:
Pisteitä jaettiin 19 parhaalle seuraavasti:
Poikkeuksena oli Sebringin 12 tunnin ajo, jossa pisteet jaettiin seuraavasti:


title: American Le Mans Series -kausi 1999

text: Tallit saavuttivat pisteitä vain korkeimmin sijoittuneesta autostaan.


title: Malte Mohr

text: Malte Mohr (s. 27. kesäkuuta 1986) on saksalainen seiväshyppääjä.


title: Malte Mohr

text: Hän karsiutui 2009 Torinon sisäratojen EM-kilpailuissa ja oli kolmastoista Berliinin MM-kilpailuissa tuloksella 550. Dohan sisäratojen MM-kilpailuissa 2010 hän voitti hopeaa tuloksella 570, mutta karsiutui saman vuoden Barcelonan EM-kilpailuissa. Pariisin EM-hallikisoissa 2011 hän sai pronssia tuloksella 571. Saman vuoden Daegun MM-kilpailuissa hän oli viides tuloksella 585. Istanbulin sisäratojen MM-kilpailuissa 2012 hän sijoittui neljänneksi tuloksella 575. Saman vuoden Helsingin EM-kilpailuissa hän oli neljäs tuloksella 577 ja Lontoon olympialaisissa yhdeksäs hypättyään 550. Göteborgin EM-hallikilpailuissa 2013 hän sai pronssia tuloksella 576. Saman vuoden Moskovan MM-kilpailuissa hän sijoittui viidenneksi. Hän sai hopeaa Sopotin sisäratojen MM-kilpailuissa 2014 tuloksella 580.


title: Malte Mohr

text: Hänen ennätyksensä on ulkoradoilla 591 cm, jonka hän hyppäsi 22. kesäkuuta 2012 Ingolstadtissa. Sisäradoilla hänen ennätyksensä on 590 cm, jonka hän hyppäsi 1. maaliskuuta 2014 Berliinissä.


title: Alexander Straub

text: Alexander Straub (s. 14. lokakuuta 1983) on saksalainen seiväshyppääjä.


title: Alexander Straub

text: Hän voitti pronssia Torinon sisäratojen EM-kilpailuissa 2009 tuloksella 576 ja oli seitsemäs Berliinin MM-kilpailuissa 2009 tuloksella 565. Dohan sisäratojen MM-kilpailuissa 2010 hän voitti jälleen pronssia tuloksella 565.


title: Alexander Straub

text: Hänen ennätyksensä on ulkoradoilla 581, jonka hän hyppäsi 1. elokuuta 2008 Bochumissa. Hän sivusi ennätystään 21. kesäkuuta 2009 Mannheimissa. Sisäradoilla hänen ennätyksensä on 580, jonka hän hyppäsi 21. helmikuuta 2009 Leipzigissa.


title: Kriketin Euroopan-liiga 2006

text: Kriketin Euroopan-liigassa pelattiin kaudella 2006 1., 2., ja 4. divisioonassa.


title: Kriketin Euroopan-liiga 2006

text: 1. divisioonan mestaruudesta pelattiin 4.–9. elokuuta Glasgow'ssa ja Ayrissa Skotlannissa. Skotlannin, Irlannin ja Alankomaiden keskinäiset ottelut käytiin ODI-statuksella. Turnauksen voitti Irlanti.


title: Kriketin Euroopan-liiga 2006

text: Kolme parasta joukkuetta selviytyivät vuoden 2007 kriketin maailmanliigan 1. divisioonaan, neljänneksi sijoittunut 2. divisioonaan ja viides 3. divisioonaan.


title: Kriketin Euroopan-liiga 2006

text: Toinen divisioona pelattiin samaan aikaan ensimmäisen kanssa ja samoissa paikoissa. Divisioonan voittaja nousi 1. divisioonaan.


title: Kriketin Euroopan-liiga 2006

text:
Ensiesiintymisensä kansainvälisellä tasolla tekivät Guernsey ja Jersey. Turnauksen voitti Norja, joka nousi 1. divisioonaan. Voitto tiesi sille myös paikkaa Kriketin maailmanliigan 5. divisioonassa yhdessä Jerseyn ja Saksan kanssa. Kreikan joukkue diskattiin sen käytettyä edustuskelvottomia pelaajia. Kreikka pudotettiin lopulta 5. divisioonaan saakka.
Kreikka diskattiin.


title: Kriketin Euroopan-liiga 2006

text: Neljännen divisioonan turnaus pelattiin Belgiassa, ja ensiesiintymisensä teki Kyproksen joukkue. Turnauksen voitti Suomi, joka yhdessä Kyproksen kanssa nousi 3.divisioonaan.


title: Väinö Salminen

text: Väinö William Salminen (29. helmikuuta 1880 Myrskylä – 20. heinäkuuta 1947 Helsinki) oli suomalainen kansanrunouden tutkija, opettaja ja Helsingin yliopiston kansanrunoudentutkimuksen professori.


title: Väinö Salminen

text: Salmisen vanhemmat olivat kansakoulun opettaja Kaarle Fredrik Salminen ja Maria Mathilda Mattila. Hn pääsi ylioppilaaksi Porvoon lyseosta 1901 ja valmistui filosofian kandidaatiksi 1908 sekä lisensiaatiksi 1917 ja tohtoriksi 1919.


title: Väinö Salminen

text: Salminen teki useita runonkeruumatkoja:


title: Väinö Salminen

text: Salminen oli Helsingin yliopiston suomalaisen kansanrunoudentutkimuksen dosenttina 1917–1933 sekä suomalaisen ja vertailevan kansanrunoudentutkimuksen professorina 1933–1947. Hän toimi myös "Suomen Heimo" -lehden päätoimittajan vuosina 1924–1926. Hän toimi myös Helsingin poliisikoulun opettajana 1919–1931, Suomen liikemiesten kauppaopiston suomen kielen opettajana 1920–1926 ja kauppamaantieteen opettajana 1923–1926 sekä Kauppakorkeakoulun suomen ja ruotsin kielen kauppakirjeenvaihdon opettajana vuodesta 1931.


title: Väinö Salminen

text: Salminen oli perustamassa Kalevalaseuraa ja hän oli seuran johtokunnan jäsen 1932–1947. Hän oli myös Inkerin liiton puheenjohtaja 1929–1939 ja Kansantietouden tutkimusseuran esimies 1937–1947.


title: Väinö Salminen

text: Väinö Salminen oli naimisissa vuodesta 1917 Syster Karin (Kaarina) Sofia Lindforsin kanssa. Heillä oli viisi lasta.


title: Four Thirds

text: Four Thirds on vuonna 2001 julkaistu, Kodakin ja Olympuksen kehittämä standardi, jonka määrittelee rajapinnan objektiivien kiinnittämiseksi järjestelmäkameran runkoon.


title: Four Thirds

text: Four Thirds oli ensimmäinen varta vasten digitaalisille järjestelmäkameroilla suunniteltu standardi, ja se otti huomioon digitaalisten kameroiden erityispiirteet. Objektiivit on suunniteltu digitaalisia sensoreita varten, ja ne ovat yleensä telesentrisiä . Four Thirds -objektiivit ovat jonkin verran muiden järjestelmäkameroiden objektiiveja pienempiä, pääasiassa pienemmän kennon vuoksi. Ero on selvä erityisesti kauko-objektiiveissa, joissa esimerkiksi Four Thirds -standardin mukainen 300 mm:n polttovälin objektiivi vastaa 600 mm:n polttoväliä 35 mm filmillä. Tällöin sanotaan, että rajauskerroin () on 2.


title: Four Thirds

text:
Panasonic ja Olympus ovat myöhemmin kehittäneet konseptin pidemmälle peilittömässä Micro Four Thirds -standardissa, joka on korvaamassa Four Thirds -standardin. Vuonna 2010 julkaistu Olympus E-5 jäi viimeiseksi Four Thirds -kameraksi. Four Thirds -järjestelmään kuuluvia objektiiveja voi käyttää Micro Four Thirds -kameroissa sovittimen avulla.
Objektiivin ja kennon välinen etäisyys Four Thirds -standardissa on 38,67 mm, kun Micro Four Thirds -standardissa se on vain 20 mm.


title: Four Thirds

text: Järjestelmän nimi, Four Thirds, tulee kamerassa käytetyn kennon koosta. Kenno tunnetaan usein 4/3 –tyypin nimikkeellä (tai 4/3"). Tämä kuvaa kennon tyyppiä, ei itse valoherkän kennon alaa, joka on usein paljon pienempi. 4/3 kuvaa kennon sivujen suhdetta 17,3 mm / 13 mm, eikä halkaisijaa tuumissa. Kenno on noin 30-40 % pienempi kuin APC-kennossa, mutta kuitenkin noin 9 kertaa suurempi kuin kompaktikameroissa käytettävissä 1/2,5" sensoreissa.


title: Four Thirds

text: Kuvan koon suhdeluku 4:3 erottaa Four Thirdsin muista järjestelmäkameroista, jotka yleensä seuraavat perinteistä 35 mm:n filmistä tuttua 3:2 suhdelukua. Four Thirds -standardi tosin määrittää vain kennon halkaisijan pituuden, joten teoriassa on mahdollista tehdä standardin mukaisia kameroita, joissa kennon sivujen suhde on 3:2.


title: Four Thirds

text:
Olympuksella työskentelevä John Knaur kertoo Four Thirdsin merkitsevän sekä kennon kokoa että valmiin kuvan kokoa. Hän huomauttaa myös 4:3 suhdeluvun mukailevan paremmin amerikkalaista letter-standardia kuin 3:2 kuvakoko. Tosin suhdeluku 3:2 on lähempänä Euroopassa tunnettua ISO-216 -standardia, joka määrittelee mm. A4-paperikoon.Standardin mukaisia kameroita ja objektiiveja ovat valmistaneet seuraavat yhtiöt.Panasonic on lopettanut Four Thirds -kameroiden ja objektiivien valmistuksen ja keskittyy yksinomaan Micro Four Thirds -standardiin.
Olympus tukee edelleen kumpaakin standardia, mutta senkin painopiste järjestelmäkameroissa on samaten Micro Four Thirds. Vuonna 2011 Olympus julkisti ammattikäyttöön suunnitellun Olympus E-5 -järjestelmäkameran, mutta sen suunnitelmissa ei tiettävästi ole enää muiden Four Thirds -kameroiden tai objektiivien valmistus, eikä E-5 ole sekään enää saatavilla.


title: To the Metal!

text: To the Metal! on power metal -yhtye Gamma Rayn kymmenes studioalbumi. Yhtye nauhoitti 12 kappaletta joista kymmenen on albumilla ja kaksi muuta albumista julkaistavilla erikoisversioilla. Albumin kappaleella ""All You Need To Know"" kuullaan Michael Kisken laulua.


title: To the Metal!

text: Albumi ylsi Suomen virallisen listan sijalle 31.


title: Crystal Castles

text: Crystal Castles voi viitata seuraaviin asioihin:


title: Orange Juice

text: Orange Juice oli skotlantilainen post-punk-yhtye, joka perustettiin vuonna 1979.


title: Formaatti-Finlandia

text: Formaatti-Finlandia on vuosittainen televisiokanavien rahoittama ja Suomen audiovisuaalisen alan tuottajat SATU ry:n jakama palkinto parhaalle suomalaiselle televisiosarjaformaatille. Palkinto jaetaan vuosittaisessa Media & Message -tapahtumassa.


title: Formaatti-Finlandia

text:
Palkinnon ovat saaneet mm.
Puskuri: Suomen paras nuori kuski (2006),
Äidit ja tyttäret (2007),
K-70 (2008),
Hymy pyllyyn (2009) ja
Elämä pelissä - Onnellisuuden salaisuus (2010) ja Docventures (2014)


title: Bad Mitterndorf

text: Bad Mitterndorf on kunta Salzkammergutissa Steiermarkin osavaltiossa Itävallassa.


title: Bad Mitterndorf

text: 1. tammikuuta 2015 Bad Mitterndorfin kuntaan pakkoliitettiin Tauplitzin ja Pichl-Kainischin kunnat.


title: Bad Mitterndorf

text: Bad Mitterndorf sijaitsee Salzburgin ja Grazin välissä, mikä tekee siitä suositun talviurheilupaikan ja kesäisin hyvän paikan pitkiä kävely- ja pyöräretkiä varten. Bad Mitterndorfissa on myös maineikas terveyskylpylä kuumine kylpyineen, ulkouima-altaineen ja muine mukavuuksineen.


title: Bad Mitterndorf

text: Bad Mitterndorfissa sijaitsee yksi maailman kuudesta lentomäestä, Kulmin lentomäki.


title: Bad Mitterndorf

text: Bad Mitterndorfissa on toiminnassa viisi urheiluseuraa:


title: Kriketin Euroopan-liiga 2005

text: Kriketin Euroopan-liigassa pelattiin kaudella 2005 3. divisioonan ottelut Antwerpenissä, Belgiassa. Turnauksen virallinen nimitys oli vielä "Affiliates Championship". Turnauksen voittaja, Norja, nousi joka tapauksessa Euroopan-liigan 2. divisioonaan yhdessä kakkoseksi sijoittuneen Kreikan kanssa. Viimeiseksi jäänyt Suomi putosi 4. divisioonaan.


title: Äidit ja tyttäret

text: Äidit ja tyttäret on suomalainen viihdesarja vuodelta 2006. Muuttumisleikkityyppisessä ohjelmassa äidit ja tyttäret saivat uudistaa toistensa tyyliä. Ohjelman juontajana oli Eva Kela. Sarja voitti Formaatti-Finlandia -palkinnon vuonna 2007.


title: 1. FC Magdeburg

text: 1. FC Magdeburg on saksalainen jalkapalloseura Magdeburgista.


title: 1. FC Magdeburg

text: 1. FC Magdeburg perustettiin vuonna 1965, jolloin SC Magdeburg perusti jalkapallolle oman seuran. Vuotta aiemmin SC Magdeburg oli voittanut FDGB-Pokalin, jonka se voitti uudestaan myös seuraavana vuonna. Seuran valmentajan, Heinz Krügelin, johdolla seura voitti Cup-voittajien cupin vuonna 1974, jolloin se kaatoi loppuottelussa AC Milanin. Vuosikymmenen aikana seura onnistui myös voittamaan kolme kertaa Itä-Saksan mestaruuden. Tämän jälkeen seura ei saavuttanut enää suurta menestystä vaan kotimaan sarjoja hallitsi maan johdon avustuksella Berliner FC Dynamo. Saksojen yhdistymisen jälkeen seura pelasi pitkään lähinnä Fußball-Oberliga Nordostissa ja Regionalligassa. Kaudet 2015–2018 se pelasi kolmannella sarjatasolla ja pelaa kaudella 2018–2019 jo 2. Bundesliigassa.


title: Maailmanrauha

text: Maailmanrauha on vapauden, rauhan ja onnellisuuden aate kaikkien kansakuntien ja/tai ihmisten välillä. Maailmanrauha on utopistinen ajatus planeetanlaajuisesta väkivallattomuuden tilasta, jossa kansakunnat tekevät tietoisesti yhteistyötä joko vapaaehtoisesti tai sotaa estävän järjestelmän alaisina. Vaikka termiä maailmanrauha käytetään joskus kaikenlaisten vihollisuuksien lopettamisesta yksittäisten ihmisten välillä, maailmanrauha yleensä viittaa maailmanlaajuisten ja alueellisten sotien lopettamiseen sekä tulevien konfliktien ratkaisemiseen väkivallattomin keinoin.


title: Maailmanrauha

text: Maailmanrauha on teoriassa mahdollista saavuttaa, mutta jotkut uskovat ihmisluonnon luontaisesti hylkivän sitä. Tämä uskomus juontuu käsityksestä, että ihmiset ovat luontaisesti väkivaltaisia tai että joissakin tilanteissa järkiperäiset toimivat valitsevat väkivaltaisen toimintatavan. Toisaalta joidenkin muiden näkemysten mukaan sotiminen ei ole synnynnäinen osa ihmisyyttä, ja harhauskomus ihmisten luontaisesta väkivaltaisuudesta estää maailmanrauhan saavuttamisen.


title: Maailmanrauha

text: Jos maailmanrauha määritellään ei pelkästään kansakuntien vaan myös yksilöiden välisen vihamielisyyden, väkivallan ja konfliktien puuttumiseksi, maailmanrauha tarkoittaisi maailmanlaajuista loppua väkivallalle ja laitoksille, joiden olemassaolo perustuu väkivallan uhkaan. Näin esimerkiksi poliisityötä ei olisi, koska voimankäyttö on eräs väkivallan muoto. Ei voisi olla myöskään sellaisia julkisen vallan tahoja, jotka käyttävät väkivallan tai voimankäytön uhkaa esimerkiksi verojen keräämiseen tai rajanvalvontaan.


title: Hingganvuoret

text: Hingganvuoret on vuoristo Sisä-Mongoliassa, Kiinassa. Vuoristo on pohjois-eteläsuunnassa noin 1 200 kilometriä pitkä. Se erottaa toisistaan Mongolian ylängön ja Mantsurian ylängön. Vuoristo on tuliperäinen, ja tyypillisesti 1 200–1 300 metriä korkea. Korkein huippu Termo kohoaa hiukan yli kahteen kiilometriin.


title: Hingganvuoret

text: Hingganvuorten rinteitä peittää tiheä metsä. Tyypillisiä puulajeja ovat lehtikuusi, mänty, kuusi, koivu, tammi ja "Populus davidiana".


title: Anna Alminova

text: Anna Alminova (s. 17. tammikuuta 1985 Kirov) on venäläinen keskimatkojen juoksija, joka on erikoistunut 1 500 metrille.


title: Anna Alminova

text: Alminova voitti hopeaa alle 20-vuotiaiden MM-kilpailuissa 2004, oli kahdeksas Madridin sisäratojen EM-kilpailuissa 2005 ja yhdestoista Pekingin olympialaisissa 2008.


title: Anna Alminova

text: Dohan sisäratojen MM-kilpailuissa 2010 hän sijoittui alun perin seitsemänneksi, mutta hänet hylättiin myöhemmin kun hän antoi pseudoefedriiniä sisältäneen dopingnäytteen. Aineen hän oli saanut flunssaan käyttämästään käsikauppalääkkeestä. Hän sai kolmen kuukauden kilpailukiellon ajalle 9.4.2010–8.7.2010. Vuonna 2014 Alminova sai biologisen dopingpassin perusteella 30 kuukauden kilpailukiellon ajalle 16.12.2011–15.5.2014. Kaikki hänen 16. helmikuuta 2009 jälkeen tehdyt tulokset hylättiin. Hylättyihin tuloksiin sisältyi muun muassa vuoden 2009 Torinon sisäratojen EM-kilpailuiden voitto 1 500 metrillä ja kuudes sija 3 000 metrillä sekä kuudes sija 1 500 metrillä Barcelonan EM-kilpailuissa 2010.


title: Anna Alminova

text: Alminova edustaa Moskovan Dynamoa ja häntä valmentaa Gennadi Suvorov. Hän on naimisissa seiväshyppääjä Viktor Tšistjakovin kanssa.


title: Hulusi

text:
Hulusi (perinteinen: 葫芦丝, yksinkertaistettu: 葫芦丝, pinyin: húlúsī) tai "kurpitsa-huilu" on ruokopuhallussoitin Kiinasta.
Soittimessa on kolme bambuputkea, joista keskimmäisessä on sormireikiä. Hulusi on samantyylinen kuin klarinetti tai oboe, ja sillä pystyy soittamaan useita oktaaveja. Hulusin ääni on erittäin puhdas ja kirkas. Hulusi keksittiin pääasiassa Yunnanin maakunnassa, muutta nykyään sitä soitetaan ja rakennetaan kaikkialla Kiinassa. Vaikka hulusi onkin pääasiassa kiinalainen soitin, se on levinnyt Eurooppaan, jossa sitä käyttävät esimerkiksi säveltäjät ja orkesterit.


title: Falansteri

text: Falansteri (kreikkaa "Falangi", suorakulmion muotoinen sotilasmuodostelma) tarkoittaa harmonisen elämän mahdollistavaa rakennuskokonaisuutta. Falansterin käsitteen loi Charles Fourier ja sitä kehittivät edelleen muun muassa teollisuusidealisti Jean-Baptiste André Godin, joka perusti pitkään toimineen falansterimaisen rakennuskokonaisuuden familiasterin. Falansterin idea oli erityisen suosittu 1800-luvun intellektuellien keskuudessa.


title: Falansteri

text: Falansteri on rakennusten yhdistelmä suuren pihamaan ympärillä. Idealtaan se muistuttaa kibbutsia tai kolhoosia. Falansterissa asuu noin neljäsataa perhettä eli noin 2000 jäsentä 400 hehtaarin alueella.


title: Falansteri

text: Teoriassaan Charles Fourier kuvaa falansteria yhteisölliseksi linnaksi, jossa 400 perheen (noin 1600 asukasta) on tarkoitus asua, neljänsadan hehtaarin kokoisella alueella, jossa falansterin asukkaat viljelevät ja hoitavat luontoa: erityisesti kukkien hoitamista ja hedelmien kasvattamista. Eri ajattelijoiden suunnittelemat asukasmäärät vaihtelivat 500-3000.


title: Falansteri

text: Kooltaan falansteri on tarkoitettu hyvin suureksi, läpimitaltaan noin 1200 m pituiseksi. Falansteriinsa Charles Fourier sai inspiraatiota mm. Versaillesin linnasta. Kokonaispinta-alaltaan falansteri ja sitä ympäröivät maa-alueet käsittävät noin 4 neliökilometriä. Arkkitehtuurissa on paljon kaariholveja, laajoja puistokäytäviä, suuri tapulikello, ooppera, työtehtaita, keittiöitä, yksityishuoneita ja monia yhteisiä saleja.


title: Backstreet Boysin diskografia

text: Backstreet Boys on monia kertoja Grammy-ehdokkaanakin ollut musiikkiyhtye. Yhtyeen kokosi tuottaja Lou Pearlman Orlandossa Floridassa vuonna 1993. Bändillä on yhteensä 12 "Top 40"-hittiä Billboard Hot 100 -listalla ja on myynyt yli 130 miljoonaa albumia maailmanlaajuisesti, joka tekeekin yhtyeestä yhden kaikkien aikojen parhaiten myydyistä artisteista ja parhaiten myydyn poikabändin. Yhdysvaltojen Billboard 200:n mukaan Backstreet Boys on ensimmäinen artisti sitten Saden, joka on yltänyt kaikilla seitsemällä albumillaan listan top 10:een.


title: Backstreet Boysin diskografia

text: Yhtyeen kaikkien varhaisimmatkin kappaleet ovat pysyneet suosiossa, vaikka yhtyeen soundi onkin muuttunut dramaattisesti live-instrumentteja suosivaksi sen palattua pop-bisnekseen vuonna 2005. Vuosien 2005 ja 2006 kiertueen jälkeen yhtyeen alkuperäisjäsen Kevin Richardson jätti yhtyeen 23. kesäkuuta 2006 perustaakseen perheen, mutta nykyisin nelihenkinen ryhmä ei ole kieltänyt etteikö Richardson joku päivä vielä palaisi bändiin. Nykyisin ryhmä koostuu seuraavista laulajista: Nick Carter, Howie Dorough, Brian Littrell ja A.J. McLean. Richardsonin lähdö jälkeen kvartetti on julkaissut kaksi albumia, joista viimeisin nimeltään "This Is Us", julkaistiin 6. lokakuuta 2009.


title: SV Dynamo

text: Sportvereinigung Dynamo oli Volkspolizein ja Stasin urheilujärjestö Itä-Saksassa.


title: SV Dynamo

text: Järjestö perustettiin vuonna 1953 ja sen puheenjohtajana toimi Erich Mielke. SV Dynamon nimi kopioitiin Neuvostoliitolta, jolla oli myös samantapainen urheilujärjestö. Perustamisen yhteydessä järjestön päämääräksi asetettiin urheilun tarjominen kaikille Volkspolizein ja Stasin työläisille.


title: SV Dynamo

text: Toimintansa aikana valtion johto oli järjestön takana ja muun muassa jalkapallossa sopupelit Dynamon alaisen Berliner FC Dynamon hyväksi oli yleistä. Myös dopingin käyttö järjestön seuroissa oli yleistä. Laajamittainen dopinginkäyttö paljastui vasta Itä-Saksan romahtamisen jälkeen.


title: Luettelo televisiosarjan Pieni moskeija preerialla jaksoista

text: Tämä on luettelo televisiosarjan "Pieni moskeija preerialla" jaksoista. Sarjan ensimmäinen jakso esitettiin CBC Television- kanavalla 9. tammikuuta 2007. 17. maaliskuuta 2010 mennessä jaksoja on esitetty yhteensä 66 yhteensä neljällä kaudella.


title: Julija Golubtšikova

text: Julija Aleksejevna Golubtšikova (, s. 27. maaliskuuta 1983 Moskova) on venäläinen seiväshyppääjä.


title: Julija Golubtšikova

text: Hän voitti hopeaa alle 20-vuotiaiden MM-kilpailuissa 2002. Vuonna 2007 hän voitti hopeaa Birminghamin sisäratojen EM-kilpailuissa tuloksella 471 ja oli kuudes Osakan MM-kilpailuissa tuloksella 465. Pekingin olympialaisissa 2008 hän oli neljäs ennätyksellään 475 ja Torinon sisäratojen EM-kilpailuissa 2009 hän voitti kultaa sisäratojen ennätyksellään 475. Barcelonan EM-kilpailuissa 2010 hän oli seitsemäs tuloksella 455.


title: Bad Gastein

text: Bad Gastein on Salzburgin osavaltiossa Itävallassa sijaitseva reilun 4 000 asukkaan kylpyläkunta. Kylpylätoiminnan lisäksi laakso tarjoaa virkistys- ja urheilutoimintaa läpi vuoden.


title: Bad Gastein

text: Bad Gastein erikoispiirre on vesiputouksen reunalle syntynyt keskusta ja sille on ominaista jyrkät ja kapeat kadut. Vesiputouksen reuna-alueille rakennetut talot ovat usein monikerroksisia.


title: Bad Gastein

text: Bad Gastein tarjoaa vaihtelevaa luonnonhistoriaa ja arkkitehtuurellisia nähtävyyksiä. Niistä merkittävimmät ovat vesiputoukset, luolat, Belle Epoquen lomakohteet ja kirkot.


title: Bad Gastein

text: Bad Gasteinin symboli on kunnan keskellä sijaitseva Gastein vesiputous tai koski, mikä on ollut monien runoilijoiden ja taidemaalareiden aiheena. Vesiputouksen kokonaiskorkeus on 200 metriä.


title: Bad Gastein

text: 1900-luvun alkupuolella rakennettu kymmenkerroksinen hotelli sijaitsee Bad Gasteinin keskustassa. Koko historiansa aikana siellä on vieraillut lukuisia kuninkaallisia, muusikoita ja kirjailijoita.


title: Jäämyrskyliitäjä

text: Jäämyrskyliitäjä ("Thalassoica antarctica") on ulappaliitäjien heimoon kuuluva valtamerilintu, ja ainoa sukunsa edustaja. Se elää Etelämantereella ja sitä ympäröivillä vesialueilla, pääasiassa Weddellinmeren ja Rossinmeren saarilla ja rannikoilla. Populaation koko on 10–20 miljoonaa yksilöä. Johann Friedrich Gmelin kuvaili lajin holotyypin Etelämantereelta 1789.


title: Ludvig II (Monaco)

text: Ludvig II ("Louis Honoré Charles Antoine Grimaldi", s. 12. heinäkuuta 1870 – 9. toukokuuta 1949) toimi Monacon ruhtinaana 27. kesäkuuta 1922 – 9. toukokuuta 1949.


title: Ludvig II (Monaco)

text: Ludvig syntyi Saksan Baden-Badenissa ja oli ruhtinas Albert I:n ja lady Mary Victoria Hamiltonin ainoa yhteinen lapsi.


title: Ludvig II (Monaco)

text: Albert I ja Mary Hamilton vihittiin saman vuonna, kun Ludvig syntyi, mutta pari erosi pian ja Ludvig muutti äitinsä kanssa Saksaan. Mary meni uudelleen naimisiin 1880 unkarilaisen kreivin Tassilo Festetics von Tolnanan kanssa. Pariskunta sai yhden lapsen, Ludvigin sisarpuolen Alexsandran. Ludvig muutti takaisin Monacoon 11-vuotiaana opettelemaan ruhtinaallisia velvollisuuksia.


title: Ludvig II (Monaco)

text: Ludvigin isä ruhtinas Albert I oli hyvin dominoiva henkilö, joka oli tehnyt Monacosta yhden maailman kulttuurikeskuksista. Hänen saavutukset tällä saralla oli tunnustettu ympäri maailmaa. Ludvig ei kuitenkaan viihtynyt kylmäksi ja etäiseksi kokemansa isänsä luona, vaan lähti opiskelemaan Ranskaan Saint-Cyrin sotilasakatemiaan heti kun hän oli riittävän vanha. Valmistuttuaan Ludvig liittyi Ranskan muukalaislegioonaan ja otti osaa Ranskan siirtomaasotiin.


title: Ludvig II (Monaco)

text: Asemapaikallaan Algeriassa hän tapasi kabaree-laulajatar Marie Juliette Louvetin (1867–1930). Marie Louvetilla oli ennestään kaksi lasta edellisestä avioliitosta ranskalaisen valokuvaaja Achille Delmaetin kanssa, eikä Ludvigin isä hyväksynyt avioliittoa. Pariskunta kuitenkin vihittiin, ilman Albert I:n lupaa, vuonna 1897. Ludvigin ainoa lapsi, Charlotte Louise Juliette, syntyi 30.8.1898 Constantinessa, Algeriassa.


title: Ludvig II (Monaco)

text: Ludvig palkittiin palveluksestaan legioonan kunniamerkillä. Myöhemmin hänet ylennettiin prikaatin kenraaliksi. Ensimmäisessä maailmansodassa Ludvig toimi kenraalina Ranskan armeijassa.


title: Ludvig II (Monaco)

text: Ludvig palasi Monacoon 1908 jättäen tyttärensä ja vaimonsa Algeriaan. Ludvigin avioliitto oli kuitenkin aiheuttanut Monacossa poliittisen kriisin, sillä ilman ruhtinaan lupaa solmitussa avioliitossa syntynyt jälkeläinen ei kelvannut kruununperijäksi ja perimysjärjestyksen mukaan vallan perisi Ludvigin lähin sukulainen, saksalainen Uracin herttua Wilhelm, Albert I:n tädin poika. Varmistaakseen ettei näin tapahtuisi, säädettiin 1911 laki, joka tunnusti Ludvigin perilliseksi tämän tyttären, Charlotten. Laki oli kuitenkin ristiriidassa vuoden 1882 perustuslain kanssa, joten senkin säännöksiä muutettiin 1918 ja vuonna 1919 Ludvig adoptoi tyttärensä, josta tuli Monacon prinsessa Charlotte Louise Juliette Grimaldi.


title: Ludvig II (Monaco)

text: Wilhelm oli ensimmäisessä maailmansodassa taistellut Saksan armeijassa, ja Ranskassa pelättiin hänen tai hänen jälkeläistensä nousua Monacon valtaistuimelle. Ranskan painostuksesta Monaco ja Ranska solmivat 17. heinäkuuta 1918 sopimuksen, jossa sovittiin että Ranskan tulee hyväksyä ennakkoon tulevat Monacon ruhtinaat. Wilhelm jälkeläisineen luopui oikeudestaan Monacoon vuonna 1924.


title: Ludvig II (Monaco)

text: Albert I kuoli Pariisissa 27. kesäkuuta 1922. Vaikkei Ludvigin valtakausi ollutkaan yhtä loistava kuin Albert I, jätti hän kuitenkin jälkensä pieneen ruhtinaskuntaan. Hän oli perustamassa jalkapalloseura AS Monacoa. Ensimmäinen autokisa Monacossa ajettiin 1929. Hän myös keräili Napoleonille kuuluvia esineitä, jotka ovat näytillä Monte Carlon kuninkaallisessa palatsissa.


title: Ludvig II (Monaco)

text: Etenkin ensimmäisillä hallitusvuosina Ludvigin hallinto sai mainetta rehellisyydestä, kun Ludvig erotti monia huonomaineisia henkilöitä niin ruhtinaskunnan kuin Monte Carlon kasinon hallinnosta. Monacon kulttuurielämä sai vauhtia, kun René Blum palkattiin muodostamaan Monte Carlon oopperan baletti.


title: Ludvig II (Monaco)

text: Juuri ennen toisen maailmansodan puhkeamista vihittiin käyttöön moderni, Ludvidin mukaan nimetty jalkapallostadioni.


title: Ludvig II (Monaco)

text: Vaikka Ludvigin sympatiat olivat vahvasti Ranskan puolella, hän yritti pitää Monacon puolueettomana toisessa maailmansodassa. Samalla hän kuitenkin kannatti vanhan armeijakollegansa, marsalkka Pétainin johtamaa Vichyn hallitusta. Siitä huolimatta Monacossa oli toisen maailmansodan aikana paljon sisäisiä jännitteitä, koska suurin osa sen asukkaista oli italialaista alkuperää ja kannattivat fasismia. Italia miehitti Monacon 1943 ja perusti sinne fasistisen hallituksen. Pian tämän jälkeen Benito Mussolini kuitenkin kaatui ja Saksan armeija miehitti Monacon. Monet Monacon juutalaiset, joukossa oopperan perustaja René Blum, kuljetetaan keskitysleireille vaikka Monacon poliisi yrittää monesti varoittaa heitä etukäteen.


title: Ludvig II (Monaco)

text: Ludvigin sodan aikainen toiminta ja epäröinti aiheutti kuilun hänen ja hänen seuraajansa Rainierin, joka tuki liittoutuneita, välille.


title: Ludvig II (Monaco)

text: Vuonna 1944 Monacoa hallitsi useiden kuukausien ajan Ranskan vastarintaliikkeen kommunistinen vapautusrintama, ja oli epäselvää pystyikö 75-vuotias Ludvig enää vastustamaan pyrkimyksiä poistaa Monacon monarkia. Monet monacolaiset eivät enää halunneet häntä ruhtinaaksi ja Ludvig muutti Pariisiin. Ludvig meni naimisiin 24.–27. heinäkuuta 1946 järjestetyssä seremoniassa ranskalaisen filmitähden Ghislaine Dommangetin kanssa ja asui suurimman osan lopusta hallituskaudestaan Le Marchaisissa Pariisin lähellä.


title: Ludvig II (Monaco)

text: Ruhtinas Ludvig kuoli 1949 ja hänet haudattiin Monte Carloon, Pyhän Nikolauksen katedraalin. Hänen leskensä leskirouva Ghislaine, Monacon ruhtinatar, kuoli 30. huhtikuuta 1991 Pariisissa, jonne hänet myös haudattiin.


title: Ludvig II (Monaco)

text: Ludvigin tytär oli luovuttanut oikeuden Monacon kruunuun pojalleen Rainierille jo vuonna 1944, ja hänestä tuli Monacon ruhtinas Rainier III vuonna 1949.


title: Lumimyrskyliitäjä

text: Lumimyrskyliitäjä ("Pagodroma nivea") on ulappaliitäjien heimoon kuuluva valtamerilintu. Sen elinympäristö käsittää Etelämantereen ja Etelämannerta ja Tulimaata yhdistävän saariston, sekä Etelä-Georgian ja Etelä-Sandwichin saaret. Siitä tunnetaan kaksi alalajia. Populaation koko on noin 4 miljoonaa yksilöä. Johann Reinhold Forster kuvaili lajin holotyypin 1777.


title: Hopeaviistäjä

text: Hopeaviistäjä ("Aphrodroma brevirostris") on ulappaliitäjien heimoon kuuluva valtamerilintu. Sen taksonomia on epäselvä, ja sen suku on joko "Pterodroma", "Aphrodroma" tai "Lugensa". Sen elinympäristö käsittää Atlantin ja Intian valtameren eteläisiä saaria Tristan da Cunhasta Prinssi Edwardin saarille, Crozetsaarille ja Kerguelenille. Populaation koko on noin miljoona yksilöä. René-Primevère Lesson kuvaili lajin holotyypin mahdollisesti Hyväntoivonniemeltä 1831.


title: Anastasija Taranova-Potapova

text: Anastasija Taranova-Potapova (, s. 6. syyskuuta 1985) on venäläinen kolmiloikkaaja.


title: Anastasija Taranova-Potapova

text: Hän voitti alle 20-vuotiaiden kultaa sekä EM-kilpailuissa 2003 että MM-kilpailuissa 2004. Vuonna 2009 hän voitti kultaa Torinon sisäratojen EM-kilpailuissa sisäratojen ennätyksellään 14,68 m. Ulkoradoilla hän on hypännyt parhaimmillaan 14,40 m, 1. kesäkuuta 2009 Haniassa. Dohan sisäratojen MM-kilpailuissa 2010 hän oli neljäs tuloksella 14,40 m.


title: Anastasija Taranova-Potapova

text: Pituushypyssä hänen sisäratojen ennätyksensä on 1. helmikuuta 2009 Moskovassa hypätty 671 cm ja ulkoratojen ennätyksensä 28. toukokuuta 2008 Sotšissa hypätty 652 cm.


title: Home at Last

text: Home at Last on kantrimuusikko Billy Ray Cyrusin kymmenes studioalbumi, ja se on ensimmäinen ja tähän mennessä ainoa Walt Disney Recordsin julkaisema Cyrusin levy. Se julkaistiin 24. heinäkuuta 2007. Albumista julkaistiin vain yksi single, "Ready, Set, Don´t Go".


title: Export-Import Bank of the United States

text: Export-Import Bank of the United States on Yhdysvaltain liittovaltion yhdysvaltalaisille yrityksille vientitakuita antava pankki, joka perustettiin vuonna 1934. Vuonna 1945 siitä tuli liittovaltion virasto, joka ei ole minkään ministeriön alainen vaan sitä valvoo Yhdysvaltain kongressi. Sitä johtaa Fred Hochberg.


title: Export-Import Bank of the United States

text: Vuosina 2007 ja 2008 pääosa sen lainoista meni Boeingin lentokoneiden ostajille. 2000-luvulla pankkia on käytetty isojen tietoliikennesatelliittijärjestelmien rahoittamiseen ja lokakuussa 2011 Wall Street on varoittanut, että tämä on vakava virhe.


title: Mary Victoria Hamilton

text: Lady Mary Victoria Douglas-Hamilton (11. joulukuuta 1850 Skotlanti – 14. toukokuuta 1922 Budapest) oli Monacon ruhtinas Albert I:n ensimmäinen puoliso. Monacon nykyinen ruhtinas Albert II on hänen lapsenlapsensa lapsi.


title: Mary Victoria Hamilton

text: Douglas-Hamilton oli virallisesti naimisissa Albert I:n kanssa vuosina 1869–1880, mutta todellisuudessa he elivät erossa jo heidän lapsensa, Monacon prinssi Ludvig II:n syntyessä 1870.


title: Mary Victoria Hamilton

text: Douglas-Hamilton meni vuonna 1880 naimisiin unkarilaisen kreivin Tassilo Festetics von Tolnan kanssa. Tästä avioliitosta hän sai neljä lasta.


title: Bugandan kuninkaallinen mausoleumi

text: Bugandan kuninkaallinen mausoleumi on Unescon maailmanperintökohde Ugandassa maan pääkaupungissa Kampalassa. Mausoleumi sijaitsee Kasubi-kukkulalla, ja sinne on haudattu neljä Bugandan kuningaskunnan "kabakaa", eli kuningasta. Kuningasten hautarakennus tuhoutui lähes täysin tulipalossa maaliskuussa 2010.


title: Bugandan kuninkaallinen mausoleumi

text: Vuosina 1836–1856 vallassa ollut Buganda-kuningas Suuna II rakennutti Kasubiin hallintopalatsinsa. Hänen poikansa Mutesa I rakennutti Kasubiin myös oman palatsinsa vuonna 1882. Mutesa I kuoli vuonna 1884, ja hänet haudattiin kokonaisena Kasubin palatsiin. Mutesan seuraaja Mwanga II kuoli vuonna 1903 Seychelleillä. Hänen ruumiinsa tuotiin takaisin Bugandaan 1910, ja hänet haudattiin samaan palatsiin kuin isänsä. Tapa vahvistui edelleen, kun Mwangan poika Daudi Cwa II haudattiin sinne 1939. Neljäs Kasubiin haudattu "kabaka" oli Mutesa II, joka kuoli 1969 Lontoossa maanpaossa.


title: Bugandan kuninkaallinen mausoleumi

text: Mausoleumi tuhoutui lähes täysin tulipalossa 16. maaliskuuta 2010. Tulipalon syytä ei vielä tiedetä, mutta tuhopolttoakin epäillään syttymisen aiheuttajaksi. Bugandan kuningaskunnan tiedottajan mukaan tulipalo oli hyökkäys koko Bugandan kuningaskuntaa vastaan. Sammutustöiden ansiosta tuli ei ehtinyt tuhoamaan kokonaan rakennuksen pyhää hautakammiota, ja kuninkaiden haudat säilyivät koskemattomina.


title: Bugandan kuninkaallinen mausoleumi

text: Ugandan presidentti Yoweri Museveni ja Bugandan nykyinen "kabaka" Muwenda Mutebi II vierailivat palopaikalla 17. maaliskuuta. Ennen presidentti Musevenin vierailua paikalla puhkesi mellakoita. Turvallisuusjoukot yrittivät hajottaa väkijoukkoa, jotta presidentti pääsisi alueelle. Bugandan informaatioministerin mukaan turvallisuusjoukot ampuivat kolme ihmistä.


title: Bugandan kuninkaallinen mausoleumi

text: Presidentti Museveni lupasi Ugandan hallituksen auttavan mausoleumin uudelleenrakentamisessa. Unescon pääjohtaja Irina Bokova ilmoitti myös, että Unesco on valmiina tarjoamaan asiantuntija-apua vaurioiden arviointiin ja korjausten suunnitteluun.Buganda-kuninkaiden haudat sijaitsevat Kasubi-kukkulalla Kampalassa. Ne ovat kukkulan laella ja sen itäisillä rinteillä. Kohde on suuruudeltaan noin 30 hehtaaria. Siihen kuuluu kolme osa-aluetta: päähauta huipun läntisellä reunalla, haudan takana olevat hautausmaat ja rakennukset sekä maanviljelyyn tarkoitettu alue haudan itäpuolella.


title: Bugandan kuninkaallinen mausoleumi

text: Rakennus, johon "kabakat" ovat haudattu, on pohjaltaan ympyrän muotoinen ja kupolimainen. Sen halkaisija on 31 metriä ja sisäkorkeus 7,5 metriä. Se on rakennettu puusta, ja siinä on olkikatto. Rakennus on jaettu kahteen osioon. Varsinaiseen hautapaikkaan ei pääse kuin tietyt henkilöt, kuten kuninkaiden lesket ja kuninkaallisen perheen jäsenet. Rakennuksessa on monia voimakkaita esineitä, kuten rumpuja, keihäitä, kilpiä, mitaleja ja kuninkaiden kuvia.


title: Bugandan kuninkaallinen mausoleumi

text: Hautarakennuksen edessä on D:n muotoinen tyhjä piha, jota ympäröi ruokoaita. Aita yhdistää myös pihan reunoilla olevat muut rakennukset toisiinsa. Muita rakennuksia pihan ympärillä on yhdeksän, ja niistä viisi oli varattu "kabakoioden" leskille. Pihaan pääsee pienestä aitaan tehdystä aukosta. Koko alueen länsireunalla on portti, josta pääsee alueelle. Sen jälkeen on pienempi piha, ennen kuin päästään suureen pihaan. Pienemmässä pihassa on myös rakennus, jossa säilytetään kuninkaallisia rumpuja.


title: Bugandan kuninkaallinen mausoleumi

text: Pääpihan jälkeen on alue, jossa on suuri joukko muita rakennuksia: taloja, kuninkaallisia hautoja ja hautausmaa sekä maanviljelyyn liittyviä rakennuksia. Tämä alue on pyhä, ja sinne on pääsy vierailijoilta kielletty.


title: Eero Oksava

text: Eero Oksava (s. 1. helmikuuta 1946 Joensuu) on suomalainen entinen koripalloilija.


title: Eero Oksava

text: Oksava aloitti Joensuun Katajan edustusjoukkueessa vuonna 1963 ja nosti seuran SM-sarjaan kaudeksi 1969–1970. Joukkue putosi pääsarjasta heti yhden kauden jälkeen, mutta kaudet 1976–1980 Oksava pelasi taas SM-sarjassa. Vuonna 1980 Oksava lopetti ammattilaisuransa, jonka jälkeen hän toimi nuorten koripallomaajoukkueiden valmentajistoissa. Vuoden 1974 EM-kisoissa hän toimi myös nuorten päävalmentajana. Maaliskuussa 2010 Katajan on tarjoitus jäädyttää Oksavan pelinumero.


title: Darja Safonova

text: Darja Safonova (s. 20. maaliskuuta 1981) on venäläinen 400 metrin juoksija.


title: Darja Safonova

text: Hän jäi vuonna 2005 kiinni dopingista (pemoliini), ja oli kilpailukiellossa maaliskuusta 2005 maaliskuuhun 2007.


title: Darja Safonova

text: Torinon sisäratojen EM-kilpailuissa 2009 hän voitti pronssia 400 metrillä sisäratojen ennätyksellään 51,85. 4 × 400 metrin viestissä hän voitti kultaa yhdessä Natalja Antjuhin, Jelena Voinovan ja Antonina Krivošapkan kanssa.


title: Darja Safonova

text: Hänen ulkoratojen ennätyksensä on 51,32, jonka hän juoksi 23. heinäkuuta 2009 Tšeboksaryssa.


title: Keijut (suku)

text: Keijut ("Oceanodroma") oli ulappalintujen lahkoon ja ulappakeijujen heimoon kuulunut lintusuku. Suvut "Oceanodroma" ja "Hydrobates" ovat 2000-luvun tutkimusten perusteella yhdistetty. "Hydrobates" aiemmin nimettynä sukuna on jäänyt voimaan, ja se on saanut suomenkieliseksi nimeksi ulappakeijut, joka on heimonsa ainoa suku.


title: Laidunpoimulehti

text: Laidunpoimulehti ("Alchemilla monticola") on ruusukasvien heimoon kuuluva monivuotinen ruohovartinen kasvi. Se on Suomen yleisimpiä poimulehtilajeja. Poimulehti erittää lehdillään nestepisaroita, joilla on uskottu olevan myyttisiä voimia.


title: Laidunpoimulehti

text: Laidunpoimulehti voi kasvaa 40 cm korkeaksi. Sen karvoja ja lehtivarsia peittävät suorina törröttävät karvat. Lehtivarret ovat ruskehtavat, lehdet sinivihreät. Piparkakkureunaisissa lehdissä on 15–19 hammaspykälää.


title: Laidunpoimulehti

text: Laidunpoimulehteä tavataan Keski- ja Itä-Euroopassa sekä Skandinavian eteläosissa suunnilleen Vaasan korkeudelle asti, paikoin pohjoisempanakin.


title: Laidunpoimulehti

text: Laidunpoimulehti kasvaa nimensä mukaisesti laitumilla, sekä niityillä ja muualla kulttuuriympäristössä.


title: Kääpiökeiju

text: Kääpiökeiju ("Hydrobates microsoma"), myös "Halocyptena microsoma", on ulappakeijujen heimoon kuuluva valtamerilintu. Sen elinympäristö käsittää Meksikon luoteisrannikolla sijaitsevien Kalifornianlahden saaret ja Baja Californian länsirannikon saaret. Populaation koko on vähintään satoja tuhansia, ehkä miljoonia yksilöitä. Elliott Coues kuvaili lajin holotyypin Baja Californian San José del Cabalta 1864.


title: Jelena Voinova

text: Jelena Voinova (s. 10. maaliskuuta 1985) on venäläinen 400 metrin juoksija.


title: Jelena Voinova

text: Torinon sisäratojen EM-kilpailuissa 2009 hän voitti kultaa 4 × 400 metrin viestissä yhdessä Natalja Antjuhin, Darja Safonovan ja Antonina Krivošapkan kanssa.


title: Jelena Voinova

text: Hänen ulkoratojen ennätyksensä on 51,74, jonka hän juoksi 8. heinäkuuta 2006 Kazanissa. Sisäradoilla hänen paras aikansa on 14. helmikuuta 2009 Moskovassa juostu 52,37. Sisäradoilla hän on myös juossut 800 metriä aikaan 2.04,84 (4. helmikuuta 2006 Moskovassa).


title: WEGA

text: WEGA on alkujaan saksalainen radio- ja televisioyhtiö, jonka Sony osti vuonna 1975. Yhtiön alkuperäinen nimi oli "Wuerttembergische Radio-Gesellschaft mbh" ja se perustettiin Stuttgartissa, Saksassa vuonna 1923.


title: WEGA

text: Sony valmistaa nykyään WEGA tuotemerkillä LCD-televisioita.


title: Equivoque

text: Equivoque on Tunisianon ensimmäinen single Le Regard des Gens albumilta ja se julkaistiin 31. maaliskuuta 2008.


title: Luettelo Helsingin vanhimmista rakennuksista

text: Tämä on epätäydellinen luettelo Helsingin vanhimmista rakennuksista. Helsingin kaupungin vanhimmat rakennukset ovat 1700-luvun puoliväliltä. Seurasaaressa on tätäkin vanhempia rakennuksia, mutta nämä eivät sijaitse alkuperäisillä paikoillaan. Helsingin vanhin muualta tuotu rakennus on 1680-luvulta peräisin oleva Karunan vanha kirkko, ja Kantakaupungin vanhin on vuonna 1757 valmistunut Sederholmin talo. Helsingin kantakaupunki rakennettiin pitkälti toiseen maailmansotaan mennessä, ja osittain sen jälkeenkin. Tällä sivulla olevassa luettelossa näkyvät pääosin ainoastaan Kaartinkaupungissa, Kampissa, Katajanokalla, Kluuvissa, Kruununhaassa, Punavuoressa, Ullanlinnassa ja Suomenlinnassa sijaitsevat, ja ennen vuotta 1890 valmistuneet rakennukset. Luettelosta puuttuu mm. Pukinmäen kartano 1800-luvulta, Spaakin talo 1700-luvulta sekä muita Arabian/Vanhakaupungin 1800-luvun rakennuksia, Sörnäisten vankila, Santahaminan vanhimmat rakennukset 1850-luvulta, "Stidilä" rak. 1874. Vuosaaressa sekä Husön kartanossa on rakennuksia jotka ovat 1800-luvun puolessavälissä rakennettuja. 1880-luvun lopun taloja on niin paljon, ettei kaikkia ole listattu.


title: Predators (elokuva)

text: Predators on Nimród Antalin ohjaama tieteis- ja toimintaelokuva. Pääosissa näyttelevät Adrien Brody, Topher Grace, Alice Braga, Laurence Fishburne, Danny Trejo ja Derek Mears. Elokuvaa edeltävät vuonna 1987 ilmestynyt "Predator – saalistaja" ja vuonna 1990 ilmestynyt "Predator 2". "Predators" on kuitenkin täysin itsenäinen elokuva..


title: Predators (elokuva)

text: Predators julkaistiin Blu-raylle Yhdysvalloissa 19. lokakuuta 2010 ja DVD:lle 12. marraskuuta 2010. Suomessa "Predators" julkaistiin DVD:lle ja Blu-raylle 12. marraskuuta 2010. Elokuvan Blu-ray-versio sisältää myös elokuvan DVD-version.


title: Predators (elokuva)

text: Elokuvan tapahtumat sijoittuvat vuoteen 2010 eli 23 vuotta "Predator – saalistajan" tapahtumien jälkeen ja 13 vuotta "Predator 2":n tapahtumien jälkeen.


title: Predators (elokuva)

text: Yhdysvaltalainen entinen sotilas ja nykyinen palkkasoturi Royce (Adrien Brody) herää tajuttomuudesta ja huomaa olevansa vapaassa pudotuksessa, minkä jälkeen laskuvarjo aukeaa itsestään. Hän laskeutuu tuntemattomaan viidakkoon ja kohtaa muita ihmisiä: meksikolainen huumekartellin johtaja Cuchillo (Danny Trejo), Spetsnaz-sotilas Nikolai (Oleg Taktarov), Israelin puolustusvoimien erikoisjoukkojen tarkka-ampuja Isabelle (Alice Braga), Revolutionary United Front -upseeri Mombasa (Mahershalalhashbaz Ali), kuolemaantuomittu vanki Stans (Walton Goggins), Yakuza-johtaja Hanzo (Louis Ozawa Changchien) ja lääkäri Edwin (Topher Grace). Kukaan heistä ei tiedä, missä he ovat tai miten he joutuivat sinne. Royce epäilee, että heidät on tuotu tähän viidakkoon jostakin tietystä syystä. He kaikki ovat aseistettuja tappajia Edwiniä lukuun ottamatta.


title: Predators (elokuva)

text: Viidakosta ryhmä löytää tyhjiä laatikoita sekä myrkyllisen kasvin, josta Edwin ottaa näytteen leikkausveitsellään. Myöhemmin he löytävät viidakosta kuolleen Green Berets -sotilaan, joka oli jättänyt ennen kuolemaansa viidakkoon ansoja Predatoreille. Pian he huomaavat, etteivät ole Maassa. Nelijalkaisten muukalaispetojen hyökkäyksen jälkeen Royce päättelee, että tämä viidakkoplaneetta on jonkinlainen riista-alue, jossa saalistetaan ihmisiä. Kuultuaan Cuchillon avunhuudon he löytävät hänen ruumiinsa, jota Super Predatorit pitävät syöttinä. Ryhmä tajuaa olla menemättä ansaan. Ryhmä lähtee seuraamaan nelijalkaisten muukalaispetojen jälkiä ja löytää vangitun Predatorin (Derek Mears). Yhtäkkiä kolme Super Predatoria hyökkää tappaen Mombasan, ja loput ryhmästä pakenevat.


title: Predators (elokuva)

text: Ryhmä tapaa Nolandin (Laurence Fishburne), ilmavoimien sotilaan, joka on selvinnyt tällä planeetalla vuosia hylätyssä rakenteessa. Hän selittää, että Predatorit harjoittelevat saalistamistaitojaan keräämällä sotureita ja vaarallisia eläimiä muilta planeetoilta ja tuomalla ne tälle planeetalle saaliiksi. Noland kertoo myös, että tavalliset Predatorit ja Super Predatorit ovat sodassa keskenään. Royce toivoo, että jos he vapauttavat tavallisen, vangittuna olevan Predatorin, se voisi viedä ihmiset Maahan Predatorin avaruusaluksella. Noland aikoo saada haltuunsa ryhmän tavarat yrittämällä tappaa ryhmän yöllä. Hän sytyttää tulen ja päästää lukitsemaansa huoneeseen savua ja häkää. Royce ampuu aseellaan seinään reiän, jonka räjähtäessä Super Predatorit paikantavat ihmisten olinpaikan. ”Tracker”-niminen Super Predator (Carey Jones) saapuu paikalle. Tracker tappaa Nolandin, minkä jälkeen Nikolai yrittää tappaa Trackerin, mutta pakenee. Takaa-ajon jälkeen Tracker saa Nikolain kiinni, jolloin Nikolai uhraa itsensä käyttämällä kranaatteja. Stans joutuu ”Berserker”-nimisen Super Predatorin (Brian Steele) surmaamaksi. Ryhmä pakenee paikalta. Hanzo tappaa katanalla ”Falconer”-nimisen Super Predatorin (Carey Jones), mutta kuolee itsekin.


title: Predators (elokuva)

text:
Edwin vahingoittuu osuessaan ansaan, mutta Isabelle jää auttamaan häntä. Royce vapauttaa tavallisen Predatorin, ja tämä käynnistää aluksen jolla hän aikoo paeta. Predator joutuu Berserkerin hyökkäyksen kohteeksi. Taistelun päätteeksi Predator kuolee Berserkerin leikatessa tämän pään irti, minkä jälkeen Berserker tuhoaa aluksen. Edwin myrkyttää Isabellen myrkyllä, jota hän oli ottanut myrkyllisestä kasvista; selviää, että Edwin on todellisuudessa psykopaattinen murhaaja. Royce palaa Edwinin ja Isabellen luokse, mutta huomaa, että Isabelle on myrkytetty. Royce leikkaa Edwiniltä kurkun auki ja laittaa räjähdeansan Edwinin ruumiiseen käsikranaateilla käyttäen Edwiniä syöttinä Berserkerille. Berserker haavoittuu käsikranaattien räjähtäessä sekä Isabellen tarkkuuskiväärin luodeista, jolloin Royce pääsee viimeistelemään Berserkerin. Lopussa planeetalle lähetetään vielä lisää ihmisiä, ja Roycen ja Isabellen pitää keksiä jokin toinen keino päästä Maahan.
Episodi-lehdessä kaksi kriitikkoa antoi elokuvalle pisteitä keskiarvona 2,00.


title: Tibidabo

text: Tibidabo on vuori Barcelonan kaupungin läheisyydessä. Vuorella sijaitsee huvipuisto sekä kirkko.


title: Strictly Ballroom – kielletyt askeleet

text: Strictly Ballroom – kielletyt askeleet on australialaisen Baz Luhrmannin ohjaama elokuva vuodelta 1992. Pääosissa ovat Paul Mercurio, joka esittää Scott Hastingsia, sekä Tara Morice, jonka roolihahmo on Fran.


title: Strictly Ballroom – kielletyt askeleet

text: "Video-oppaassa" vuodelta 1994 Bello Romano kutsuu elokuvaa camp-henkiseksi satiiriseksi musikaaliksi ja antaa sille kolme tähteä viidestä, mikä vastaa sanallista arviota ”hyvä”.


title: Kuivatelakka

text: Kuivatelakka on telakkaan ja laivanrakennukseen liittyvä "kuivatelakointiin" käytettävä rakennelma, toiminto tai laite, jonka avulla laiva tai muu alus saadaan siirrettyä vedestä vesilinjan yläpuolelle tai muulle kuivapintaiselle työskentelytasolle, sekä takaisin veteen. Yleisimpiä kuivatelakkatyyppejä ovat allastelakka, uiva telakka, sekä vetotelakka. Kuivatelakkaa käytetään pääasiassa laivojen tai muiden vesikulkuneuvojen rakentamiseen, huoltoon, korjaukseen tai tarkastukseen ja se on yleensä telakan tärkein toiminto ja rakennelma.


title: Kuivatelakka

text: Useimmilta aluksilta vaaditaan kuivatelakointia kaksi kertaa viiden vuoden aikana, mutta esimerkiksi osa risteilyaluksista käytetään kuivatelakalla noin puolentoista vuoden välein. Osa aluksista voi välttää kuivatelakoinnin sukeltamalla tapahtuvan veden alaisella tarkastuksella.


title: Kuivatelakka

text: Suurien alusten kuivatelakointia edeltää aina laskelmat telakoitavan aluksen tasapainosta, telakointinnissa käytettävien tukien kestävyydestä, sekä muista turvallisuuteen liittyvistä tekijöistä. Laskelmiin voi alueesta riippuen kuulua myös eri luonnonvoimien aiheuttamien tekijöiden laskelmat. Laskelmat tehdään erikseen myös aluksen takaisin veteen laskemisesta. Uiva telakka vaatii pääsääntöisesti tarkimmat turvallisuuslaskelmat.


title: Kuivatelakka

text: Kylmillä seuduilla kuivatelakoita käytetään myös alusten talvehtimiseen pois vedestä, johon liittyy monesti myös talven aikana tehdyt huollot sekä korjaukset. Kuivatelakkaa voidaan käyttää myös mm. meripelastusalusten laukaisualustana.


title: Kuivatelakka

text: Ensimmäiset viittaukset kuivatelakkaan on kreikkalaisen Naukratiksen Athenaiosin maininta allastelakasta noin vuodelta 200, jonka mukaan kuivatelakka olisi keksitty neljäsataa vuotta aiemmin, noin vuonna 200 eaa Egyptissä. Athenaiosin kuvailema telakka oli yksinkertaisesti rannalle rakennettu lyhyt kanava, jonne laiva vedettiin korjaukseen miesvoimin. Tämän jälkeen kanava padottiin ja tyhjennettiin vedestä, jolloin laiva jäi altaan pohjalle edeltä käsin asetettujen sidepalkkien päälle.


title: Kuivatelakka

text: Kuivatelakka oli käytössä myös Kiinassa viimeistään 1000-luvulla, missä Chin-ming -järven pohjoisrannalle oli kaivettu suuri allas. Shen Kuon suunnittelemassa kuivatelakassa tehtiin korjauksia mm. Song-dynastian aikaisiin aluksiin.


title: Kuivatelakka

text: Vuonna 1560 Italiassa painetussa kirjassa "Descrittione dell’ artifitiosa machina" oleva kuva on yksi ensimmäisistä uivasta telakasta julkaistuista kuvista. Tuntematon kirjan kirjoittaja kuvailee tapaa, jolla pohjakosketuksen saanut laiva voidaan hinata korjaukseen. Kuvassa on nähtävissä kaksi suurta ponttonia, niiden päälle rakennettu siltamainen pukki, sekä niistä vahvojen köysien varassa riippuva laiva.


title: Kuivatelakka

text: Kuivatelakoita on useita eri malleja jotka eroavat riippuen niiden käyttötarpeesta, niillä nostettavien alusten koosta, käytettävissä olleesta budjetista, sekä rakennusajankohdasta. Yleisimpiä kuivatelakkatyyppejä ovat allastelakka, joka on rantaviivasta maallepäin rakennettu kiinteä sulkuporteilla padottava allas, sekä uiva telakka, joka on painolastitankeilla varustettu liikuteltava alus. Niiden molempien toiminta perustuu veden nosteeseen ja ovat käytännöllisiä hyvin raskaiden alusten nostossa.


title: Kuivatelakka

text: Yksi nykyajan modernisimmista kuivatelakoista on erillisestä nostimesta, sekä kuljetusjärjestelmästä koostuva shiplift. Hieman pienempien alusten nostossa yksi yleisimmistä kuivatelakkatyypeistä on vetotelakka, jonka toiminta perustuu vetotaljajärjestelmällä ja kiskotuksella varustettuihin loiviin ramppeihin.


title: Kuivatelakka

text: Edellisten lisäksi on olemassa muutamia muita erilaisia kuivatelakoiksi kutsuttuja tapoja siirtää työkohteena oleva alus maalle vesipinnan yläpuolelle, sekä takaisin veteen. Suurimmat alukset kuivatelakoidaan lähinnä allas- ja uivalla telakalla. Maailman suurimmat kuivatelakat ovat maalle rakennettuja useita satoja metrejä pitkiä, sekä yli 100 m leveitä allastelakoita, joihin mahtuvat käytännössä lähes kaikki nykyajan suurimmatkin laivat.


title: Kuivatelakka

text: Kiinteä kuivatelakka, eli "allastelakka" (myös "sulkutelakka"), on rantaviivasta sisämaahan päin työntyvä pysyvästi rakennettu allas, joka voidaan patoamista hyväksikäyttäen pumpata tyhjäksi korjauskohteelle tehtävien töiden ajaksi. Kiinteä kuivatelakka koostuu pääasiassa betonista valmistetusta pitkästä ja kapeasta altaasta, sekä sen muusta vedestä erottavasta sulkuportista. Lisäksi sen yhteyteen kuuluu monesti yksi tai useampi satamanosturi, sekä muu telakan varustus.


title: Kuivatelakka

text: Allastelakka voi olla maahan kaivettu allasrakennelma tai esimerkiksi pieneen lahteen padottu nousuvesiallas. Osa altaista on rakennettu suuriksi useita laivoja mahtuvaksi telakoiksi, joissa voi huoltaa useampaa laivaa samanaikaisesti.


title: Kuivatelakka

text: Suomen vanhin allastelakka on Suomenlinnassa, Susisaaren pohjoisosassa sijaitseva Suomenlinnan telakka, joka oli aikoinaan maailman suurin kuivatelakka. Nykyään Suomen ja Pohjoismaiden suurin kuivatelakka sijaitsee Naantalissa.


title: Kuivatelakka

text: Kiinteasti maalle rakennetun kuivatelakan toimintaperiaate on hieman samansuuntainen kuin vesiliikenteelle tarkoitetun kanavan, poiketen kuitenkin sen käyttötarkoituksesta. Allastelakkaa käytettäessä työn kohteena oleva alus siirretään telakointisuunnitelmassa () määriteltyyn paikkaan, jonka jälkeen telakan sulkuportti suljetaan. Sulkuportin estäessä veden tulon altaaseen, sekä pumppauksen seurauksena altaassa olevan veden pinnan korkeus alenee, jolloin työn kohteena oleva alus jää lepäämään sen alle asetettujen tukirakennelmien varaan.


title: Kuivatelakka

text: Allastelakalla aluksen normaalin vesirajan alapuolella tehtävät huolto- ja korjaustyöt tapahtuvat allasta ympäröivän vedenpinnan alapuolella. Työn valmistuttua telakka-altaan venttiilit avataan, jolloin sen ulkopuolella oleva vesi pääsee virtaamaan ja täyttämään altaan. Kun veden pinnat ovat jälleen samalla tasolla, sulkuportti avataan ja alus voidaan siirtää ulos.


title: Kuivatelakka

text:
Kelluva kuivatelakka, eli "uiva telakka", koostuu pää-asiassa laatikkomaisista ponttoneista, sekä niiden välissä olevasta työalueena ja korjattavan kohteen tukemiseen käytettävästä alustasta. Ponttonit voivat olla sarja yhteenliitettyjä lohkoja, joiden määrää muuttamalla saadaan telakkalle sopimaan erimittaisia aluksia. Hinaajaan kiinnittämistä varten telakkaan voidaan kiinnittää myös erityinen päätylohko, joka toimii toisinaan myös maakuljetusten lastauslaiturina, sekä "staging" -alueena. Pienemmissä uivissa telakoissa päätypala on kiinteä ja se voi olla varustettu omalla ohjausjärjestelmällä.
Ponttoneissa on sisäänrakennetut painolastikammiot, joiden tarkoitus on joko nostaa tai laskea telakan korkeutta suhteessa veden pintaan. Kammioiden painolastina toimii yleensä vesi, jonka määrää vaihdellaan jokaiseen lohkoon rakennettujen venttiilien ja pumppujen avulla.


title: Kuivatelakka

text: Suuremmissa uivissa telakoissa ponttonien päälle on yleensä kiinnitetty kiskot satamanosturin kaltaista yhtä tai useampaa nosturia varten, joilla hoidetaan suuri osa korjauskohteen telakoinnin aikaisesta tavaraliikenteestä.


title: Kuivatelakka

text: Uivan telakan etuna on sen liikuteltavuus. Telakka voidaan siirtää hinaamalla käytännössä mihin tahansa maailmassa. Tästä on etua myös telakkaa myytäessä eteenpäin koska se ei ole sidottu tiettyyn paikkaan.


title: Kuivatelakka

text: Uivan telakan toiminta perustuu painolastikammioiden sisällä olevan veden määrän säätelyyn. Lastauksen aikana kammioihin päästettävä vesi aiheuttaa koko telakan vaipumisen syvemmälle veteen, jolloin työtaso uppoaa veden pinnan alapuolelle. Kun telakka on tarpeeksi syvällä, laiva tai muu korjauskohteena oleva alus voidaan siirtää ponttonien väliin. Korjauskohteen ollessa telakointisuunnitelman () määrittelemällä kohdalla, ponttonin painolastikammioissa oleva vesi pumpataan pois. Tyhjäksi pumpatut kammiot aiheuttavat ponttoneihin nosteen, jonka vaikutuksesta telakka kuormineen kohoaa. Vettä pumpataan pois niin paljon, etta ponttoneiden väliin jäävä työalue on kokonaan veden pinnan yläpuolella. Myös korjauskohteena oleva alus jää tällöin kokonaan vedenpinnan yläpuolelle jolloin huoltoja ja korjauksia voidaan tehdä myös muutoin vesirajan alla olleisiin paikkoihin.


title: Kuivatelakka

text: Työn valmistuttua kammioiden venttiilit avataan, jolloin kammioihin virtaava vesi aiheuttaa ponttoneihin vaikuttavan nosteen vähenemisen. Kammioiden täyttyessä vedellä telakka vaipuu syvemmälle, jonka jälkeen korjauskohteena ollut alus voidaan siirtää pois.


title: Kuivatelakka

text:
Shiplift on telakalla käytettävä korjattavien alusten kuivalle maalle nostoa varten rakennettu nostin, sekä kuljetinjärjestelmä. Shiplift-nostimella korjaukseen tuleva alus nostetaan telakka-alueen laiturin tasalle, josta se rullataan eteenpäin telakka-alueelle asennetuilla radoilla kulkevien vahvojen dollyjen päällä.
Shipliftin etuihin kuuluu sen liikuteltavuus telakka-alueella, sekä esimerkiksi vetotelakkaan verrattuna sen vaakasuora liikerata. Shipliftiin kuuluvia dollyja varten rakennetaan useasti ratoja myös poikittaissuunnassa, jolloin se on itsessään myös kuljetin, jolla aluksia, sekä niiden lohkoja voidaan siirrellä telakka-alueella ja sieltä veteen kulloinkin tarvittavassa järjestyksessä.


title: Kuivatelakka

text: Koska shiplift-kokonaisuuteen kuuluu kuljettimesta erillinen nostin, sitä on myös mahdollisuus käyttää muiden alusten nostossa, toisten ollessa työnalla. Nostimesta riippuen sen liikerataa voi tarvittaessa muuttaa myös kaltevaksi.


title: Kuivatelakka

text: Ensimmäiset shiplift-telakat toimivat suoraan hydraulisylintereihin ohjattavalla öljynpaineella, mutta nykyään niissä käytetään hydrauli- tai sähkömoottoreilla ohjattuja vinssejä.


title: Kuivatelakka

text: Vetotelakka on maalta veteen johtava rata, jossa kulkevia kelkkoja tai dollyja liikutellaan niihin vaijereilla kytkettyjen vetotaljojen avulla. Vetotelakan toiminta ei perustu veden pinnan säätelyyn vaan kaltevalla alustalla tapahtuvaan liikkeeseen.


title: Kuivatelakka

text: Vetotelakka ei sovellu kaikkein suurimpien alusten nostoon, mutta on käytännöllinen lähes kaiken muun kokoisia aluksia nostettaessa. Vetotelakkaa käytetään myös laivoja rakennettaessa sen yksinkertaisen rakenteen vuoksi. Jotkut vetotelakat ovat katettuja, jossa työn alla olevan aluksen huollot voidaan suorittaa sisätiloissa. Hallirakennelmalla katettua vetotelakkaa käytetään esimerkiksi uusien laivojen rakennuksessa.


title: Kuivatelakka

text: Vetotelakkaa vastaavaa järjestelmää on käytetty myös metsärautateillä olleilla tukinsiirtoradoilla, tai ns. "rautakanavilla", joissa vinssin, hevosen tai höyryveturin avulla vedettiin uittamalla junanvaunuihin kasattuja puutavaranippuja kuivalle maalle ja siitä eteenpäin joko kannaksen yli seuraavaan vesistöön tai suoraan sahalle jalostettavaksi. Tukinsiirtoratoja on Suomessa ollut ainakin nykyisen Kajaanin alueella sijaitseva Kuluntalahden siirtorata, sekä Ristiinan kunnan rajalla sijainnut Honkataipaleen rata.


title: Kuivatelakka

text: Veneenlaskupaikka on yksinkertainen kuivatelakkaa vastaava rakennelma, jossa pienempiä vesikulkuneuvoja voidaan laskea tai nostaa vedestä maalta vesirajan alle johtavaa ramppia pitkin. Kuten vetotelakka, veneenlaskupaikan toiminta ei perustu veden pinnan säätelyyn vaan kaltevalla alustalla tapahtuvaan liikkeeseen. Veneelaskupaikalla kärryllä oleva vene tai muu vesikulkuneuvo rullataan veteen tai sieltä ylös yleensä autoa, traktoria tai mönkijää apuna käyttäen.


title: Kuivatelakka

text: Raskaskuljetusalus on uivaa telakkaa lastaustapansa puolesta muistuttava alus, vaikkakin sen käyttötarkoitus eroaa hieman normaalista, pää-asiassa huoltotöihin tarkoitetusta kuivatelakasta. Nosteen voimakkuutta säätämällä ja osittain upottamalla lastattava raskaskuljetusalus voi kuljettaa hyvin painavia kuormia kuten hylkyjä pitkiäkin matkoja, kun taas huolto- ja korjaustöihin tarkoitettuja uivia telakoita ei yleensä siirretä pitkiä matkoja kuorman kanssa. Raskaskuljetusalus kulkee yleensä omin avuin ja siinä on lisäksi tilat miehistölle. Uittamalla tapahtuva ns. ""flo / flo"" lastaustapa tulee sanoista ""uita kyytiin / uita pois"" () (vrt. Ro-ro-alus).


title: Bezirksliga (DDR)

text: Bezirksliga oli Itä-Saksan jalkapallon kolmanneksi korkein sarjataso lukuun ottamatta vuosia 1955–1963, jolloin II. DDR-Liga oli kolmanneksi korkein. Sarja jaettiin viiteentoista alueeseen. Bezirksliga perustettiin vuonna 1952 ja sitä pelattiin aina vuoteen 1991 saakka.


title: Clairen polvi

text: Clairen polvi ("Le genou de Claire") on Éric Rohmerin elokuva vuodelta 1970. Elokuva on viides Rohmerin moraalitarinoiden sarjassa "Six contes moraux".


title: Clairen polvi

text: Elokuva kertoo kulttuuriattasea Jeromesta, joka on menossa naimisiin ja viettää viimeistä poikamiehenlomaansa Annecy-järvellä. Hän tapaa vanhan siellä kirjailijaystävänsä Auroran, joka esittelee hänelle vuokraemäntänsä rouva Walterin ja tämän 16-vuotiaan tyttären Lauran. Laura rakastuu Jérômeen, ja Aurora saa aiheen seuraavaan kirjaansa. Mutta kun Lauran sisarpuoli Claire saapuu, Jérômen ihastuukin tähän, ja tämän polvesta tulee hänelle pakkomielle."The New York Timesin" kriitikot valitsivat "Clairen polven" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Makkonen

text: Makkonen on suomalainen sukunimi.


title: II. DDR-Liga

text: II. DDR-Liga oli vuosina 1955–1963 Itä-Saksan jalkapallon kolmanneksi korkein sarjataso.


title: II. DDR-Liga

text: Kauden 1954–1955 jälkeen DDR-Ligasta poistettiin kolmen lohkon sarjajärjestelmä ja tilalle tehtiin yksi neljäntoista joukkueen sarja. DDR-Oberligaan nousivat lohkojen kaksi parasta joukkuetta. Tällöin Bezirksligasta tuli maan neljänneksi korkein sarjataso. Ensimmäisellä kaudella sarjasta ei noussut eikä tippunut yhtään joukkuetta, koska liitto vaihtoi sarjan ajankohtaa.


title: II. DDR-Liga

text: II. DDR-Ligan pelitapa muuttui historian aikana useaan otteeseen, kunnes sarja lopetettiin kauden 1962–1963 jälkeen.


title: Lac d’Annecy

text:
Lac d’Annecy on järvi Haute-Savoiessa Ranskassa.
Se on Ranskan toiseksi suurin järvi Lac du Bourget’n jälkeen, ellei Genevenjärveä oteta lukuun. Järveä pidetään Euroopan puhtaimpana, sillä siellä otettiin käyttöön hyvin tiukan ympäristösäännökset jo 1960-luvulla. Se on suosittu matkailukohde, jossa voi harrastaa uimista ja vesiurheilua.


title: Lac d’Annecy

text: Järvi on syntynyt 18 000 vuotta sitten, jolloin laajat alppijäätiköt sulivat. Se saa vetensä ympäristön vuorilta (Ire, Eau morte, Laudon, Bornette ja Biolon) virtaavista pienistä joista ja hyvin voimakkaasta vedenalaisesta lähteestä Boubioz’sta, joka on 82 metrin syvyydessä.